qundao/data-zh-poetry huggingface dataset:
巡西边晓发
作者：阮元
朝代：清
体裁：七言绝句

西风晓起拓边楼，霜气初来雨气收。绕过昆池三十里，碧鸡关外万山秋。
已末借寓京师衍圣公邸曾栽竹三丛藤花两本庚午再寓添栽槐柳桃海棠栾枝丁香并旧有古槐榆椿枣谷共三十馀株记以一律授之馆人
作者：阮元
朝代：清
体裁：七言律诗

三公庭下例栽槐，更取时花处处栽。淇竹低随青柳密，海棠高共紫藤开。还添阙里坛中杏，但少杨州江上梅。待得十年深雨露，绿阴红树满春台。
常云峰
作者：阮元
朝代：清
体裁：五言律诗

怪石立孱颜，浓云常在山。翻疑碧峰走，出没白云间。云气无时尽，此峰终古閒。遥知沧海上，认取挂帆还。
广州城西荔支湾荔林夹岸白莲满塘即南汉昌华旧苑也诸儿游此折荔归来题图一首
作者：阮元
朝代：清
体裁：古风

海珠台外珠江湾，夹岸万树荔子丹。偶然小艇拨荷去，绿杉野屋围阑干。红云低压白莲水，论园买夏邀人看。劙枝不用纵猿摘，归来劝我还饱餐。是时积雨净暑气，甘浆迸齿尤清寒。黄蕉白藕且相避，案前堆满玻璃盘。绿苞倒挂小香凤，冰珠探出鲛宫丸。连枝带叶插帘户，譬在林下垂团栾。新图一幅写幽净，我亦著眼生喜欢。何时我可棹船去，清游叹息何其难。
广王右丞夷门歌
作者：阮元
朝代：清
体裁：古风

老翁七十监夷门，卧内幸姬思父恩。虎符擎出送公子，白首红颜同日死。公子急走邯郸城，一椎击退咸阳兵。平原夫人破颜笑，阿弟乃尔知侯嬴。侯嬴究竟为何死，刎颈原非报公子。蹈海仲连天下士，不肯帝秦同耻耳。
庚申六月余乘风破安南寇船于台州获其四总兵印销之为剑今八年矣戊辰冬复剿蔡牵于海上夜舟看剑写诗剑匣
作者：阮元
朝代：清
体裁：五言律诗

销镕夷寇印，仿铸古吴钩。入手才三尺，随身已八秋。拭磨旧铜篆，惭恨此瀛舟。誓斩闽中贼，如诛亡国侯。
庚申正月督兵海上往返天台未能入山
作者：阮元
朝代：清
体裁：七言绝句

前年游屐入天台，今日云山不肯开。纵使石梁难再到，飞流可向梦中来。
庚辰岭南除夕
作者：阮元
朝代：清
体裁：古风

龙鼎忽已升，举世恸一弃。臣官几何年，两遇此大事。峨峨观德殿，道路昔犹记。深林閟寒云，仿佛入梦寐。先皇廿五载，功德满天地。我朝五元年，皆有兵事议。惟今岁庚辰，四海静车骑。若非德力全，安得臻郅治。文武绍前徽，明白付神器。继圣又有圣，大仁复大智。在昔姬周时，世德隆于四。不闻成康后，重光永昌炽。臣昔在翰林，叨以词笔侍。岂期斗筲才，久受节钺寄。今夕是何时，闭门散群吏。急景摧人心，纵横抹涕泗。黯然寒烛前，残夜勖初志。
度梅岭
作者：阮元
朝代：清
体裁：五言律诗

邮程犹畏暑，乘夜度梅关。云气更成岭，星光能照山。事停心少静，途远力愁孱。试向梅花语，开时待我还。
度梅岭用前韵
作者：阮元
朝代：清
体裁：五言律诗

古梅开驿岭，芳讯动江关。寒减虔州水，香先庾浦山。落帆犹恋卧，登峤竟忘孱。细雨浓花里，人从天际还。
度谢公岭望老僧岩
作者：阮元
朝代：清
体裁：七言绝句

谢公慧业早生天，屐齿曾经到岭前。峰上丈人犹化石，不知成佛更何年。
庶常馆听寒柝
作者：阮元
朝代：清
体裁：七言律诗

空街夜冷欲三更，阁阁何人相竞鸣。静掩萧斋闻断续，梦回虚枕数分明。催残月影低无色，敲碎霜华落有声。明日早朝清漏急，车中听到紫微城。
建极铜钟
作者：阮元
朝代：清
体裁：五言绝句

我欲闻古音，撞钟百八杵。唐乐久销沈，此音足千古。
廿三日自海塘回舟晓过皋亭复成一律
作者：阮元
朝代：清
体裁：六言诗

篷背东风太紧，晓来桃柳横斜。溪头飞湿红雨，山半飘残绛霞。流水一年春色，武陵何处人家。莫寻洞口渔父，且看纷纷落花。
张子白同年携萚石翁画至杭州展读于定香亭上是时地荷怒发盆兰袭人把酒论诗极一时清兴题诗记之
作者：阮元
朝代：清
体裁：七言绝句

莲花过雨清宜画，兰箭临风韵似诗。记取丁年秋七夕，定香亭上晚凉时。
张巡庙联
作者：阮元
朝代：清
体裁：联

颜许同名，唐代人伦维气类；李韩论定，熙朝庙貌屹江淮。
彝陵峡口望蜀江
作者：阮元
朝代：清
体裁：七言律诗

岷江本是愿朝宗，底事巴西绕万重。峡口山光青似剑，荆门水势白如龙。吴船快放三千里，蜀客愁归十二峰。莫问猿声在何处，綵云可待种芙蓉。
得复初斋全集邕州舟中读之即寄野云山人
作者：阮元
朝代：清
体裁：古风

我初闻苏斋，是闻凌氏说。及我入翰林，公秉学使节。山东我代公，石帆亭上别。居杭又数年，公诗自缉缀。寄来前数集，刊校始于浙。刊成庋灵隐，书藏由此设。两家诗卷中，言此颇亲切。我重入翰林，此事遂中辍。蒋氏来岭南，后集续刻锲。六十有六卷，十七集胪列。暮年续一集，四卷李所撷。去年洛阳�，棕墨新印刷。于是复初斋，诗乃全无缺。书藏与朝鲜，寄去情勿竭。忆昔庚辛间，袂与野云挈。红尘足不到，常向苏斋谒。谈经兼论诗，金石缘亦结。石墨书楼中，摩挲遍碑碣。有时坐诗境，清言落玉屑。有时石画轩，山云赠怡悦。东郊古寺游，拈花听僧偈。壬秋潞水诗，柳向亦园折。丙冬复相见，暖室畏寒雪。尔时公渐衰，则亦嗟大耋。公遽归峨嵋，遗集今悲阅。集中惠我诗，一一字不灭。十卷金石录，小印为我剟。钦州竟无书，诗笔从此绝。好古久同心，敢比老彭窃。蛮江春夜船，老眼一镫瞥。
御园道中
作者：阮元
朝代：清
体裁：五言律诗

云淡星争出，风微月有波。五更残雨歇，四野嫩凉多。湿气归林薄，清香发黍禾。行行天欲曙，休问夜如何。
御试赋得眼镜
作者：阮元
朝代：清
体裁：五言排律

引镜能明眼，玻璃试拭磨。佳名传叆叇，雅制出欧罗。窥户穿双月，临池湛一波。连环圆可解，合璧薄相磋。玉鉴呈豪颖，晶盘辨指螺。风中尘可障，花下雾非讹。眸瞭宁须此，瞳重不恃他。圣人原未御，目力寿徵多。
怀江南春
作者：阮元
朝代：清
体裁：古风

五岭数千里，气候判南北。广州三冬时，杂花已春色。花色既不秾，香气亦颇啬。入春每骤暖，否则泠雨逼。今春在桂林，寒气更郁塞。不见韶光来，常愁岭云黑。中惟三五朝，放晴雨暂息。桃李强自开，岂敌风雨力。江乡春最畅，花事苦相忆。风日暄和时，香重艳何极。斜阳踏芳草，光景旧省识。始悟江南春，明媚不可得。
恭和御制立秋日遣闷元韵
作者：阮元
朝代：清
体裁：五言排律

微凉回殿阁，秋向鼎湖来。晓露深天慕，西风感睿才。礼修军帅赏，诗动侍臣哀。筹笔思鼙鼓，销锋静草莱。仰惟纯孝志，决奠下方灾。诸将恩皆重，新兵气更催。共当迎爽候，合力挽河回。一洗群氛尽，龙輴不起埃。
恭进授受礼成文册得旨云措词典雅尚为得体赐蟒袍一件荷包二对恭纪
作者：阮元
朝代：清
体裁：五言律诗

枢密传优诏，微臣被宠褒。双荷联赐袋，九蟒绣宫袍。德似日难绘，恩如天更高。趋庭虽戏采，恋阙欲簪豪。
悬瓮山
作者：阮元
朝代：清
体裁：古风

海内读山经，晋水一源发。悬瓮连蒙龙，闾麋玉为窟。重甗朝已升，夜游更超越。竟登柏翳山，还见禹时月。上有避暑宫，下有苍龙阙。山川太古心，万载未销歇。
惠潮海边四咏 其一 薯畦
作者：阮元
朝代：清
体裁：五言绝句

花蔓满寒畦，甘瓜地中结。穰穰抵晚粳，绵绵胜生瓞。
惠潮海边四咏 其三 蔗林
作者：阮元
朝代：清
体裁：五言绝句

高蔗若芦林，霜谱甘且白。海外多棉花，有无正相易。
惠潮海边四咏 其二 盐□
作者：阮元
朝代：清
体裁：五言绝句

漉沙铺万池，搆白何皎洁。冬海暖如春，聊以当南雪。
惠潮海边四咏 其四 榕村
作者：阮元
朝代：清
体裁：五言绝句

村村有大榕，一榕荫数亩。爱此村中人，冬温夏无暑。
戊冬述职赐赉蕃庶纪恩四首 其一 赐紫禁城骑马
作者：阮元
朝代：清
体裁：五言律诗

紫掖朝天日，恩教策马来。未能多矍铄，何敢少虺隤。曳履星垣近，鸣珂玉漏催。小舆还命坐，带子散朝回。
戊冬述职赐赉蕃庶纪恩四首 其三 赐御笔出门见喜春帖子
作者：阮元
朝代：清
体裁：五言律诗

玉尺裁春帖，祥云绕笔花。喜从天上至，恩近日边加。吉语传中禁，龙光拜一家。春明门外路，谁道是天涯。
戊冬述职赐赉蕃庶纪恩四首 其二 乾清宫面赐福字
作者：阮元
朝代：清
体裁：五言律诗

锡福苍生笔，丹砂金绘笺。御前敷禹范，顶上戴尧天。春满璇宫里，香依玉案前。传宣加寿字，恩意在延年。
戊冬述职赐赉蕃庶纪恩四首 其四 赐黄辫荷包
作者：阮元
朝代：清
体裁：五言律诗

若若荷囊带，黄如御佩同。包含太和气，摇曳早春风。品胜金鱼紫，光分韨火红。几回拜优赐，依恋玉阶中。
戊午五月二十六日灵鹫峰销夏联句
作者：阮元
朝代：清
体裁：古风

出郭缅澄波，沿堤快新霁。绿罨干树浓，红擎万花丽。笋舆先后来，松磴两三憩。叠足山巃嵷，扑眼石陵厉。泉喧桥影圆，亭敞茶烟细。呼猿巳无声，飞鹫颇有势。张翼障日高，垂咮啄云锐。迦陵远流音，圆泽近同谛。结夏慧理岩，论古咸和岁。蜡屐穿玲珑，藤杖阅迢遰。一派泻龙浤，千盘拥螺髻。具相嵌庄严，题名杂分隶。洞窥一线天，台译千佛偈。登顿竟忘疲，脱略了无系。高轩补寻梅，层椒迟访桂。往迹追白苏，忘形到支惠。佳荈浸清寒，伊蒲出新脆。解衣到剧谭，临池更游艺。画法尚夏圭，砚怀抱刘蜕。竹阴午梦清，槐院晚蝉嘒。归思趁吟鞭，凉风袭行袂。出山尚闻钟，临湖重鼓枻。回指翠微间，却眺烟波际。此游殊耐吟，后会良可继。暑歊翻避人，我东日西逝。
戊辰五月办贼至宁波为前提督壮烈伯李忠毅公建昭忠祠哭祭之·其一
作者：阮元
朝代：清
体裁：七言律诗

粤海闽天接燧烽，大星如斗坠残冬。一生精气乘箕尾，百战功名称鼎钟。死后人知真尽命，生前帝许得崇封。至尊震悼廷臣哭，早有孤忠动九重。
戊辰五月办贼至宁波为前提督壮烈伯李忠毅公建昭忠祠哭祭之·其三
作者：阮元
朝代：清
体裁：七言律诗

六载相依作弟兄，节楼风雨共筹兵。手中曾击千舟盗，海上如连万里城。绝吭原知关气数，寄牙早已断归情。谁怜伯道终无子，好与恩勤待馆甥。
戊辰五月办贼至宁波为前提督壮烈伯李忠毅公建昭忠祠哭祭之·其二
作者：阮元
朝代：清
体裁：七言律诗

谁遣孙恩剩一船，非公追不到南天。远探蛟穴五千里，苦历鲸波二十年。隔岁过门皆不入，乘潮彻夜每无眠。雅之若与牢之合，早见澎台缚水仙。
戊辰五月办贼至宁波为前提督壮烈伯李忠毅公建昭忠祠哭祭之·其四
作者：阮元
朝代：清
体裁：七言律诗

甬上重来特建祠，旧时部曲竟依谁。铃辕月泠将军树，泮水苔深叔子碑。如此致身真不恨，为何赍志也休疑。麦城久合关家谶，仿佛英风满庙旗。
戏荅家人
作者：阮元
朝代：清
体裁：古风

非但养心兼养目，高年远宦少看书。家人劝我言如此，我荅家人意可如。岂有刘伶听戒酒，袛应轮扁老攻车。此中也有长生法，不用三仙饱蠹鱼。
戒台寺古松
作者：阮元
朝代：清
体裁：古风

戒坛古松枝叶繁，问年上溯辽金元。或如舞凤来轩轩，或如云上苍龙蹲。奇节老干何足论，勿论其末论其根。走根久已入九原，穿山破石深无垠。养以蒙泉包厚坤，千脉万络纷攀援。云欲出山为所扪，先与松根相吐吞。夏含凉凊冬含温，房山元气来浑浑。诗人誉树徒烦言，试与至道探填源。
扬州城东南三十里深港之南焦山之北有康熙间新涨之佛感洲或名翠屏洲诗人王柳村居之丁卯秋余与贵仲符吏部梅叔弟屡过其地梅叔买其溪上数亩地竹木阴翳乃构屋三楹亭一笠于其中柳村又从江上郭景纯墓载一佳石来置屋中予名之曰尔雅山房又名其亭曰曲江亭以此地乃汉广陵曲江枚乘观涛处也戊辰秋柳村来游西湖出曲江亭图索题一首以志旧游
作者：阮元
朝代：清
体裁：古风

长江千里来巴蜀，流到广陵曲复曲。古时沧海今桑田，翠屏洲涨焦山北。江北横生十里沙，广陵涛变千人家。九折清溪夹修竹，万株高柳藏桃花。辋川本合诗人住，况是惠连读书处。送暑曾过深港桥，寻秋每唤瓜洲渡。送暑寻秋向柳村，藤床竹枕宿南轩。千章夏木全遮屋，八月秋潮直到门。门前月色连清夜，稻花香重荷花谢。记得曾探北固秋，何缘又结西湖夏。今日披图似梦醒，涛声还向梦中听。钱塘八月西楼卧，错认扬州江上亭。
扬州节孝祠总坊联
作者：阮元
朝代：清
体裁：联

稽扬州千百人，合成节孝崇坊，质圣贤以彰风化；逢大清亿万载，恩许春秋典祀，感天地而动鬼神。
报春花
作者：阮元
朝代：清
体裁：五言律诗

翠应淡于羽，紫亦浅于薇。远比西夷玉，新宜少妇衣。石边自荏苒，雪里长芳菲。报春何足论，耐得送寒归。
拜岳鄂王庙
作者：阮元
朝代：清
体裁：五言律诗

不战即当死，君亡臣敢存。犹怜驴背者，未逐马蹄魂。独洗两宫辱，莫言三字冤。投戈相殉耳，馀事总休论。
拜汶上分水庙
作者：阮元
朝代：清
体裁：七言律诗

尚书画策本虚怀，白叟奇谋抵决排。泰岳馀根归鲁卫，汶流分派入漳淮。五千帆楫能逾岭，二百泉源尽到阶。心折古人甘下拜，神鸦飞舞过松牌。
挽李长庚
作者：阮元
朝代：清

谁遣孙恩剩一船，非公追不到南天。远探蛟窟五千里，苦历鲸波四十年。隔岁过门皆不入，乘潮澈夜每无眠。雅之若与牢之合，早见台澎缚水仙。
挽程赞普联
作者：阮元
朝代：清
体裁：联

惟有锦囊比长吉；尚无白发似安仁。
揭阳策骑
作者：阮元
朝代：清
体裁：古风

海潮吐雾山含烟，近山远山青气连。日色欲出犹未出，扁舟巳渡揭溪前。溪前沙路缘山脚，竹外山桃破红萼。衰翁久不据唫鞍，一鞭聊抵閒行药。
摘蔬
作者：阮元
朝代：清
体裁：古风

摘我园中蔬，古人诗可味。譬如咬菜根，其香涤肠胃。我园春菜多，绿畦隔花卉。每看家僮锄，亦课园丁溉。折腰手亲摘，倾筐盈且塈。呼儿共晚餐，使识蔬笋气。一家肉食者，远谋问能未。岂可对陶诗，不自惭其贵。此以澹性情，非复计惠费。若云拔园葵，在今亦无谓。
敬题御赐恽寿平模元人万竿烟雨图
作者：阮元
朝代：清
体裁：古风

雨山云欲流，奔泉出其麓。沙石馀青苍，润气满林竹。御园依玉泉，龙箨森如束。每因扈跸游，得以豁尘目。癸丑衔使命，济泺溅行毂。城西习游处，箖箊盖泉屋。乙卯冬至浙，小住西湖曲。三里五里中，尽是筼筜谷。置臣于此中，天意不令俗。慨然思有斐，何以瞻淇澳。雪馀冰署清，石渠画共读。分题得此君，烟雨冱尺幅。洒然襟带清，穆若须眉绿。人间与天上，领取臣皆足。
敬题御赐恽寿平模黄鹤山樵松崖翠壁图
作者：阮元
朝代：清
体裁：七言律诗

南田逸趣胜卢敖，自写闲身上小舠。壁卧断溪飞翠影，松含清吹落轻涛。纶竿旧狎烟波老，翰墨今悬秘阁高。臣愧不如柯敬仲，漫叨恩赐奖微劳。
新安江东过严州建德城外入七里泷即水经注所言渐江是也别有谷水出衢州西安至兰溪县金华诸水又自南来会之东至建德与新安江合流入泷水经注所误以渐江谷水为浙江者也余两驻严州以一律纪之
作者：阮元
朝代：清
体裁：七言律诗

几番鼓楫下严州，秋雨春风满驿楼。江合双流争入峡，山盘千叠竟通舟。天教清气归吴越，地走灵躔出女牛。独有客星来大泽，高台终古一羊裘。
新秋夜行阳朔漓水上
作者：阮元
朝代：清
体裁：古风

千峰如九华，直立皆千尺。向暮森青尖，入夜湛深碧。一水相与潆，浅漱峰根石。馀波拭玻璃，净照天影白。此时秋巳新，凉蟾半生魄。玉宇淡云流，榆花何历历。斜看露脚飞，夜气湿将滴。幽草生暗香，虫喧破山寂。何期来此间，清景得今夕。停却扇与镫，野风透絺绤。
新秋月夜
作者：阮元
朝代：清
体裁：古风

烦襟己厌暑，迎秋殊愿凉。徘徊起中夜，复此明月光。閒情閟重闼，朗抱开虚堂。风槐动疏影，露卉含清香。蛩新乍吟砌，萤暗时度墙。散发理象栉，瀹茗移藤床。所欣在真境，岂辨何有乡。但觉群动息，亦复筌言忘。
新造抬炮演成速战阵和伊莘农中丞韵
作者：阮元
朝代：清
体裁：七言律诗

圣武征西速战平，杨家演得阵图成。传来雷霆千声炮，抵过弓刀一万兵。目准手灵燃火急，步齐肩负转环轻。治兵颇可终朝毕，还共敦诗入诏城。
日出洞庭湖
作者：阮元
朝代：清
体裁：五言律诗

日出洞庭湖，苍茫坼楚吴。星河随夜去，云梦入天无。晓色非南海，乡心比具区。秋帆向沅浦，犹恐失东隅。
早行
作者：阮元
朝代：清
体裁：古风

戒道鸡声歇，炊烟起孤村。寒林无恋叶，随鸟下平原。平原多枯草，繁霜被其根。鸟来无所食，还向空巢翻。村中有老农，晓起抱诸孙。传闻达官过，策杖倚蓬门。屋西积草廪，屋东延朝暾。布衣木棉厚，颜色有馀温。悬知尔室中，尚有升斗存。
昌运宫为古道院白松七株亏蔽霜雪松下青苔平铺竟地雨后来游阒无人迹
作者：阮元
朝代：清
体裁：五言律诗

满地湿苔衣，松身白十围。松凝秋雪艳，苔养绿云肥。古殿绝行迹，颓墙空夕晖。祗应明月夜，元鹤独来飞。
昌运宫白皮松歌
作者：阮元
朝代：清
体裁：古风

昌运宫在香山乡，古松七株百尺长。入门瞥眼惊相望，白龙乱窜千条光。鳞鬣欲动冷忽僵，森然结夏堆雪霜。阴羽鹤鹤飞来凉，仙人垩以琼瑶浆。十步之外闻古香，手扪其肤腻若肪。俯视桧柏翻老苍，相怜皆是沧海桑。有明正德多权珰，永也差比彬瑾强。所知尚有几希良，依松造墓深埋藏。松涛暮起思茫茫，阳明古洞应斜阳。
明铁太保祠
作者：阮元
朝代：清
体裁：五言律诗

易谒金陵庙，难撄历下锋。兵戈驱石佛，风雨挫真龙。死愿先平保，功甘让盛庸。明湖旧祠外，秋水荐芙蓉。
春夜江上闻角联句
作者：阮元
朝代：清
体裁：七言律诗

一江花月换边愁，顿觉苍茫满客舟。南国春情多在梦，古人心事重防秋。诗中我巳惊吹鬓，城上谁能独倚楼。半夜潮生风猎猎，壮怀销尽为清游。
春尽日阻风青田和张子白同年见投诗韵·其一
作者：阮元
朝代：清
体裁：七言律诗

又放瓯江黄篾船，棱生风力透轻绵。山来一一重相见，春去堂堂不受怜。栝岭清流千百转，秣陵秋雨十三年。今宵良话应无梦，泊近西堂对榻眠。
春尽日阻风青田和张子白同年见投诗韵·其二
作者：阮元
朝代：清
体裁：七言律诗

恐是芙蓉海上城，灵都望见月初生。宵来定有胎仙过，春尽曾无杜宇声。屐齿溪山閒后想，灯花诗句客中情。请听一夜船头浪，巳觉东风暗里更。
春日台州
作者：阮元
朝代：清
体裁：五言律诗

沧波围古郡，弭节一登临。纬耒农人意，楼船将士心。麦愁春雪厚，帆虑海云深。世事积如此，天台安可寻。
春日安陆道中题王鉴画楚山清晓卷
作者：阮元
朝代：清
体裁：古风

我藏旧卷图，楚山画清晓。身未到楚山，安知此境好。今春来武昌，苦雨意殊恼。寒食渡江去，渐觉春雨小。行入竟陵西，阴云豁然埽。近岭已飞飞，远峰犹袅袅。是时东方明，旭日将加卯。荡漾平湖烟，低向山根绕。新霁气逾清，若浮海中岛。一片绿沉沉，强半是春草。烟净湖水明，山影向湖倒。碧镜舒黛眉，绘事逊兹巧。连村柳色多，入麦菜花少。宛转登山樵，翩翻出巢鸟。始知望山色，城中苦不早。鼓楫下沧浪，青青犹未了。横看数百里，巨幅展江表。
春日漪园即事
作者：阮元
朝代：清
体裁：七言律诗

漪园水阁偶来登，九曲栏干一一凭。好景行当春二月，远山看到第三层。我虽久作西湖长，那得閒如小院僧。莫遣鸣珂过堤去，六桥花柳太飞腾。
春草轩咏春草寄仲嘉二弟
作者：阮元
朝代：清
体裁：七言律诗

淮阴二月草萋萋，帆影车痕上碧堤。节鼓春回行马外，寻诗晚出射堂西。池塘雨过人犹梦，河朔风和绿渐齐。愁说微山湖水尽，香蘅芳杜满新泥。
春雨
作者：阮元
朝代：清
体裁：五言律诗

半月畅春晴，翻生望雨情。东风变云气，密雨下江城。遥想匡庐上，应多瀑布声。湖山一千里，处处起新耕。
晋水
作者：阮元
朝代：清
体裁：古风

水经晋北篇，郦注尝爱诵。何幸兹来游，缘山入悬瓮。沈沈女郎祠，灵堂抗高栋。下有百斛泉，濆涌出空洞。沙净水逾明，石触波始动。夏暑翻若冰，冬温不知冻。蔽日荫繁林，终年漾青葑。石塔双派分，水磨一亭砻。东流绕晋阳，岁作霖雨用。连陂粳稻香，满泽芙蕖种。灌城反灭瑶，平晋当讥宋。娱集寻飞梁，宦子昔迎送。清川澹不收，山月暮将弄。风泉一夜声，洗我空林梦。
晓凉
作者：阮元
朝代：清
体裁：七言绝句

晋阳暑雨夜初收，晓起凉深似暮秋。不是雁门风色紧，未知身在古并州。
晓发摄山
作者：阮元
朝代：清
体裁：七言绝句

秋光缥渺最高峰，石径云霞叠几重。二十九年人再到，松岚更比旧时浓。
晓发石梁
作者：阮元
朝代：清
体裁：五言律诗

晓起一楼开，群山压户来。晴云分石塔，初日上经台。药气满山发，泉声彻夜催。定知桑下宿，端不及天台。
晓同江补僧钱可庐蒋竹塘张农闻方湛厓何文伯诸友暨家叔载阳乐清竺令尹过四十九盘岭至能仁寺
作者：阮元
朝代：清
体裁：古风

晓程将何之，四十九盘岭。岭高盘愈仄，曲折若修绠。肩舆未及上，相顾色已警。陵�惑回栈，心怯息尤屏。不登丹嶂高，安见海天永。白云翳人目，初阳生树影。度岭入深谷，倏忽辟灵境。譬若读古书，艰轖骤难省。至于入之深，道指乃可领。行行至招提，幽籁泛虚静。中慄既已平，泉石生春冷。
晓坐后院石坛
作者：阮元
朝代：清
体裁：五言律诗

侵晓石坛上，居然农圃间。晨光销落月，霜气肃边山。野趣暂相借，閒愁难尽删。不知南去雁，何处北飞还。
晓至西溪祭社稷坛
作者：阮元
朝代：清
体裁：五言律诗

路转西湖曲，松阴散晓凉。五更山雨歇，八月稻花香。流水开天影，颓云压电光。尽多祈报意，无德感勾芒。
晓过敖阳
作者：阮元
朝代：清
体裁：古风

残月淡无色，自向西岭斜。东山郁苍翠，绚以朱明霞。佳哉嶅山峰，松柏纷如麻。单椒冒秀泽，百丈青莲花。鲁讳废不得，千载停征车。孰可比秋色，岱阴双鹊华。
晓雨后登吴山
作者：阮元
朝代：清
体裁：五言律诗

足下峰齐列，云中日未生。万家残梦歇，五月晓寒轻。草木宣山气，江湖纳雨声。若非登眺远，空自卧严城。
晚过西湖
作者：阮元
朝代：清
体裁：七言律诗

独拿小艇过西湖，狎鹭盟鸥好画图。云影远浮双塔动，水光閒浸一山孤。白苏磊落情非昔，韩贾荒唐事也无。酒盏笙歌多歇绝，士民岑寂长官迂。
晚饭于福儿书斋登西台观稼是日剪得七种园蔬桂花紫薇同开
作者：阮元
朝代：清
体裁：七言律诗

西斋晚饭比山家，六月棉衣不用纱。七种自挑园内菜，一瓯同饮竹中茶。摘来青李兼蘋果，开满红薇又桂花。城外稻田似城里，高台阑外即昆华。
暖房示书之
作者：阮元
朝代：清
体裁：七言律诗

落日黄尘暗锦鞯，退朝且就曲房眠。别开茶熟香温地，好待风饕雪虐天。索尔新诗凭素壁，记人往事有青毡。炉灯夜读慈机下，此事伤心二十年。
暮登东台
作者：阮元
朝代：清
体裁：七言律诗

西台遥对碧鸡关，更看东台金马山。秋日有情此城郭，夕阳无限好峰峦。未能酒饮须茶饮，纵不朝閒可暮閒。石上席狨清坐久，朱霞照我得酡颜。
暮登西台看碧鸡山色
作者：阮元
朝代：清
体裁：古风

夕阳山外沈，暮色起山内。似有烟氤氲，亦非云叆叇。初见青出蓝，继复螺染黛。凝碧巳诧奇，生翠亦可爱。更如紫电光，剑锋著霜淬。碧鸡玉案边，隐隐有关塞。天成巨屏障，浓色畴能缋。坐待明星生，岩穴共昏晦。
曲阜城东
作者：阮元
朝代：清

库门东去意苍茫，泗水西流向夕阳。陵上白云留少皞，地中黄土认空桑。策书字在郊麟死，钟鼓声销海鸟藏。过客未谈三古事，莫教先赋鲁灵光。
曲阜铁山园赠衍圣公孔冶山内弟·其一
作者：阮元
朝代：清
体裁：七言律诗

世家乔木三千载，海内斯为第一园。九曲修藤云偃盖，十围老桧石蟠根。苍苔纹蚀方坛鼎，黄叶声喧曲径门。并铁大峰无数立，平泉绿野揔休论。
曲阜铁山园赠衍圣公孔冶山内弟·其三
作者：阮元
朝代：清
体裁：七言律诗

上公弱冠久簪缨，介弟相携更有情。小象半屏如玉立，新诗一卷似冰清。貌将温厚归名教，句埽繁华近老成。愧我风尘无定所，半宵聚首便长征。
曲阜铁山园赠衍圣公孔冶山内弟·其二
作者：阮元
朝代：清
体裁：七言律诗

莫道园林欠埽除，略加修饰便堪居。春花五色栽宜满，秋树千株种莫疏。胜日娱亲常奉酒，他年教子定摊书。儒家不说神仙事，多恐神仙未此如。
月夜拜滕文公庙
作者：阮元
朝代：清
体裁：五言律诗

停车滕国庙，寒月四更天。老屋灯昏壁，寒林霜化烟。平原五十里，残碣一千年。愿与迂儒说，閒来试井田。
月夜拜滕文公庙
作者：阮元
朝代：清

停车滕国庙，寒月四更天。老屋镫昏壁，寒林霜化烟。平原五十里，残碣一千年。愿与迂儒说，闲来试井田。
月夜游园
作者：阮元
朝代：清
体裁：古风

夜园月境幽，登台境更辟。梅月守静虚，云山廊清白。我见王辋川，近腊爱月夕。我见苏东坡，月影玩竹柏。我无裴与张，但与月主客。后之视今者，或如今视昔。
月夜过赵北口
作者：阮元
朝代：清
体裁：七言律诗

燕南残暑淡星河，为避秋炎月夜过。露草清香虫语细，水杨疏影马蹄多。三更蟹舍明帘火，十里虹桥压镜波。岂有公孙能避世，太行西去隔滹沱。
月来政简颇耽滇园之乐诗以自警
作者：阮元
朝代：清
体裁：七言排律

旧游无此好楼台，颇识前人费度裁。一百馀年人递去，八千里路我能来。风亭月榭参差见，仙馆神祠次第开。止水恰容鱼活泼，閒阶尽彀鹤毰毸。骋怀端在春三月，涉趣何妨曰几回。筇杖试携铿翠石，菜锄亲把划苍苔。莺流燕蛰谁先到，棠芾桃夭合共栽。山磴看山收画本，竹林隐竹伴茶杯。抱书孙至还教拜，擘�诗成不用催。适意如斯筹远否，此翁未是镇边才。
望君山
作者：阮元
朝代：清
体裁：五言律诗

终古君山色，苍然压洞庭。橘烟寒郁郁，竹雨夜冥冥。兰芷因骚佩，鱼龙伺乐听。莫教徒鼓瑟，多恐泣湘灵。
望远镜中望月歌
作者：阮元
朝代：清
体裁：古风

天球地球同一圆，风刚气紧成盘旋。阴冰阳火割向背，惟仗日轮相近天。别有一球名曰月，影借日光作盈阙。广寒玉免尽空谈，搔首问天此何物。吾思此亦地球耳，暗者为山明者水。舟楫应行大海中，人民也在千山里。昼夜当分十五日，我见月食彼日食。若从月里望地球，也成明月金波色。邹衍善谈且勿空，吾有五尺窥天筒。能见月光深浅白，能见日光不射红。见月不似寻常小，平处如波高处岛。许多泡影生魄边，大珠小珠光皎皎。月中人性当清灵，也看恒星同五星。也有畴人好子弟，抽镜窥吾明月形。相窥彼此不相见，同是团圞光一片。彼中镜子若更精，吴刚竟可窥吾面。吾与吴刚隔两洲，海波尽处谁能舟。羲和敲日照双月，分出大小玻璃球。吾从四十万里外，多加明月三分秋。
木兰山口
作者：阮元
朝代：清
体裁：七言绝句

羽林初散木兰围，北幕诸藩拜宴归。刚近重阳试风雨，四山黄叶带云飞。
木笔
作者：阮元
朝代：清
体裁：七言绝句

一树临风四照开，白云晴日丽蓬莱。欲知花顶春多少，更与仙人上玉台。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其一
作者：阮元
朝代：清
体裁：七言绝句

山斋竹树起秋阴，多少铭文写吉金。说与时人浑不解，四千年上古人心。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其七
作者：阮元
朝代：清
体裁：七言绝句

秋斋拓字响登登，油素摹成一片冰。屋漏折钗皆不似，浓如挑漆结如绳。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其三
作者：阮元
朝代：清
体裁：七言绝句

铸器能铭古大夫，一篇款识十行馀。尚书二十九篇外，绝胜讹残汲冢书。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其九
作者：阮元
朝代：清
体裁：七言绝句

有篆方增彝器重，无斑始见鍊金纯。若将青绿为题品，不是真能识古人。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其二
作者：阮元
朝代：清
体裁：七言绝句

商盘周诰古文词，宋椠经书巳足奇。谁识斋中钟鼎字，铸当周孔未生时。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其五
作者：阮元
朝代：清
体裁：七言绝句

德功册赏与勋声，国邑王年氏族名。半订传讹半补逸，聚来能敌左邱明。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其八
作者：阮元
朝代：清
体裁：七言绝句

一字经人十日思，却从许慎上推之。韩苏若解摹周篆，石鼓诗歌当更奇。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其六
作者：阮元
朝代：清
体裁：七言绝句

象形指事最精微，假借谐声见尚稀。一字写成百凝注，那如隶草任人挥。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其十
作者：阮元
朝代：清
体裁：七言绝句

或交繶带或云雷，半是镕成半凿开。凫氏煎金真不朽，几多竹帛尽成灰。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其十一
作者：阮元
朝代：清
体裁：七言绝句

晋唐俗字不知古，直至宣和书始传。七百年来零落尽，一函图篆印方圆。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其十三
作者：阮元
朝代：清
体裁：七言绝句

却怪复斋与啸堂，百千钟鼎岂皆亡。如今积古斋中物，又是当年谁氏藏。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其十二
作者：阮元
朝代：清
体裁：七言绝句

鼎鬲盘彝甗敦钟，刻成石帖与金同。百千古字今犹在，第一勋推薛尚功。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其十五
作者：阮元
朝代：清
体裁：七言绝句

先生嗜好与吾同，日日斋中篆古铜。庚鼎肉羹朋爵酒，大林钟响动金风。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其十六
作者：阮元
朝代：清
体裁：七言绝句

篆形字与画同之，后世称奇古不奇。今日秋斋图句里，古人若见也应疑。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其十四
作者：阮元
朝代：清
体裁：七言绝句

子孙永保万年用，过眼云烟亦达观。一自秋斋摹篆后，几家宝守几凋残。
朱右甫摹辑续钟鼎款识作秋斋摹篆图属题予按昔人论诗论词论画皆有绝句因作论钟鼎文绝句十六首题之·其四
作者：阮元
朝代：清
体裁：七言绝句

左史真能读典坟，灵均曾以善书闻。若非篆体䵼彝在，举世无人见古文。
杨桃
作者：阮元
朝代：清
体裁：古风

荔支生岭南，汉唐名已大。味艳性复炎，尤物岂无害。谁知五棱桃，清妙竟为最。试告知味人，味在酸甜外。
杭州南屏壑庵有僧庐在竹林最深处诗僧小颠居之余昔在杭尝游其间小颠能诗傲物与一时名流相接余题其室扁曰七代诗僧精舍盖小颠以上居此者皆诗僧至小颠七代矣或曰诗传七代而无名今余名以七代岂以后将失诗传耶余为之怃然余去杭后小颠没其弟子啸溪复能诗不失其传啸溪昔来粤为罗浮之游甲申又至并以诗一卷相示余因题其诗卷啸溪以后永传诗弟子则余诗为公案而诗镫二字亦成故实矣
作者：阮元
朝代：清
体裁：七言绝句

漫将衣钵说南能，七代诗传百代僧。钟后月前明不断，南屏深处一诗镫。
杭州府贡院联
作者：阮元
朝代：清
体裁：联

下笔千言，正桂子香时，槐花黄后；出门一笑，看西湖月满，东浙潮来。
柬孙渊如同年时初任兖沂曹道尚未至山东
作者：阮元
朝代：清
体裁：七言绝句

济南亭馆傍湖开，湖上秋风且漫催。万朵荷花五名士，一时齐望使君来。
柳州柳侯祠
作者：阮元
朝代：清
体裁：七言律诗

柳江犹抱柳侯祠，定是风光异昔时。青箬绿荷非旧峒，黄蕉丹荔有残碑。徙移故迹频消瘴，想望高楼合咏诗。多少文章留恨在，莺啼花落又罗池。
栝苍山雨歌示诸生端木国瑚等
作者：阮元
朝代：清
体裁：古风

栝苍之山应天符，粤惟群仙之所都。轩皇既远洞天闭，何处尚有仙人闾。我来茭岭叠足望，但见青峰万丈矗立东南隅。是时仲春日已炙，阴岩起蛰蛟龙苏。盘厓百里直到郡，触石巳见云合肤。一日二日雷车驱，三日四日雨始濡。春城夜听溜滂沛，北天昼看烟模糊。遥知风门天井响飞瀑，溅起万斛光明珠。穿林度樾散成雾，湿气冱结松千株。棠溪管溪流并急，箭发不受山萦纡。阳开阴闭复几日，此时真有群灵趋。仙台福地不能到，谁来示我经与图。却喜瓯江水新涨，石门山色迎川途。我行写此示国瑚，有山不吟毋乃为腐儒。
栽花
作者：阮元
朝代：清
体裁：五言律诗

前辈栽花树，留香与后来。我来百年后，树更四时栽。人纵相随老，花还不断开。世臣与乔木，此意在官梅。
桂林东郊耕耤田
作者：阮元
朝代：清
体裁：七言律诗

粤西春比粤东迟，禁火馀寒入古祠。石壁岚光生翡翠，水田天影冻玻璃。因知桂管催耕雨，也似江南布谷时。好是农安边徼静，一郊新绿转青旗。
桂林微雪叠雪窗旧韵
作者：阮元
朝代：清
体裁：五言律诗

桂馆逢残腊，居然刻意寒。山情太奇峭，民事本平安。集霰一何急，回春应尚难。岭云殊恼意，繁压碧阑干。
桂林春望
作者：阮元
朝代：清
体裁：七言律诗

榕门二月雨馀天，晓雾新晴嫩可怜。山色净时烘暖翠，李花秾处郁春烟。闭门岂是陈无已，懒读将同边孝先。不为秀峰留我住，昆崙关巳著吟鞭。
桂林陈相国元孙继昌中庚辰状元且为解会三元广西莲盦方伯有诗纪盛和韵一首
作者：阮元
朝代：清
体裁：七言律诗

文运原因天运开，一枝真自桂林来。盛朝得士三元瑞，贤相传家五世才。史奏庆云合名字，人占佳气说楼台。若从师友论魁鼎，门下门生巳六回。
桂林除夕忆雷塘庵僧心平
作者：阮元
朝代：清
体裁：七言律诗

每当岁暮多风雪，是忆雷塘老衲时。云色昏寒低石马，涛声呜咽起松枝。墓门梅树开犹未，精舍蒲团坐可知。本不能如僧伴住，桂林何况隔天涯。
桂舟三章章四句·其一
作者：阮元
朝代：清
体裁：七言绝句

桂舟千里上巴陵，细雨斜风过洞庭。岳阳一望碧波远，愁绝君山相对青。
桂舟三章章四句·其三
作者：阮元
朝代：清
体裁：七言绝句

桂舟千里达湘漓，细雨斜风下九嶷。峡山一望白云远，南海西江相见时。
桂舟三章章四句·其二
作者：阮元
朝代：清
体裁：七言绝句

桂舟千里溯潇湘，细雨斜风橘柚香。合江一望渌波远，人意诗情谁短长。
桂蕊
作者：阮元
朝代：清
体裁：七言律诗

丛桂将花又一年，淮南同是早凉天。小山露白人初隐，群木秋高月未圆。浓意半生含雨后，清阴都在试香前。谁来金粟林中坐，不到闻时是妙禅。
桂馆春夜初晴
作者：阮元
朝代：清
体裁：七言律诗

才见春宵晴后天，流连光景未能眠。月如停处当头近，风到和时扑面圆。废圃竟无花一朵，荒阶惟有石千拳。闭门守黑犹非妙，白不须知是妙�。
桐庐九里洲看梅花·其一
作者：阮元
朝代：清
体裁：七言绝句

九里江洲好画图，梅花曾见此间无。花农不记花开数，约略一洲三万株。
桐庐九里洲看梅花·其三
作者：阮元
朝代：清
体裁：七言绝句

香和云气染人衣，花与山光共四围。一片暮云花上落，可怜香重不能飞。
桐庐九里洲看梅花·其二
作者：阮元
朝代：清
体裁：七言绝句

泼眼花光江岸前，半成明月半成烟。若非天女散花地，便是神仙种玉田。
桐庐九里洲看梅花·其四
作者：阮元
朝代：清
体裁：七言绝句

十万琼花路百盘，入花容易出花难。老僧庵外三千树，巳耐诗人半日看。
桐庐九里洲面江背山梅花三万馀树侍亲登岸遍游奉命赋诗
作者：阮元
朝代：清
体裁：古风

梅花三万树，春洲长九里。上接戴山松，下照桐江水。目力所不到，花势殊未已。雪光晴不落，香海浩无底。诗人誇邓尉，较此百一尔。卸帆登中洲，渐入深林里。十围合抱圆，数丈拔地起。拂帽更碍路，眩转聊徙倚。四顾无所见，惟见万花蕊。万花争向人，一笑亲颜喜。
桐花至芒种前后乳外飞落白绵满院飘扬绝如柳絮名之曰桐绵且咏之
作者：阮元
朝代：清
体裁：七言律诗

青桐花发乳垂枝，飘落轻绵四月时。淡白多沾么凤翅，清微雅称古琴丝。石栏梅雨香无定，金井兰风影乍移。虽让女桑能作茧，也如柳絮耐吟诗。
梁湖道中
作者：阮元
朝代：清
体裁：五言律诗

屈曲梁湖水，舟行乱过桥。山深皆有路，浪静不通潮。暮色浮松顶，清香动麦苗。谢公吟赏处，踪迹祗渔樵。
梅园晚景
作者：阮元
朝代：清
体裁：七言绝句

园林薄暝鸟初眠，绕屋梅花香悄然。月色淡黄花淡绿，半朦胧处是春烟。
梅岭张文献公祠看梅花
作者：阮元
朝代：清
体裁：六言诗

岭南古梅祠下，到此巳如到家。欲问曲江风度，料应即似梅花。
梅花蜜
作者：阮元
朝代：清
体裁：古风

春半园花残，蜂酿可收拾。呼童开其房，蜜脾垂数十。一脾穴满百，峰头何戢戢。甘露颔可含，黄粉翅能翕。莹如冰壶清，白若玉膏湿。计彼冬春间，花稀寒不蛰。惟有百树梅，衙衙采之急。割脾留半台，淋漓注且挹。梅花香与魂，全与蜜为入。甜味翻银匙，万花归一吸。
检书
作者：阮元
朝代：清
体裁：古风

十载居岭南，积书数十架。兹为南诏行，安得全弃卸。戚友可以别，此事岂能罢。损之又损之，巳劳四牡驾。儿曹复好事，丰碑载泰华。滇池虽控夷，内政颇清暇。正宜理陈编，青镫坐清夜。思书若无书，未免动嗟讶。彼鲜藏书家，一瓻安所借。琴鹤欲相随，莞尔可辞谢。
次韵徐联奎
作者：阮元
朝代：清
体裁：古风

皓魄月月圆，莫若中秋好。主人前身玉局仙，挥斥十洲兼三岛。此来监试六纛开，坐对湖天秋色老。砖舍昔所有，石道昔所无。自今一任蚁封鱼入户，不用沾体涂足如耕夫。明经千佛于斯出，何啻慈氏营浮屠。朱衣点头那能必，使君之恩忘不得。不见使君与尔坐烬三条烛，期尔同为摩天鹄。
正大光明殿万寿宴蒙恩亲赐杯酒恭纪一首
作者：阮元
朝代：清
体裁：七言律诗

万寿称觥金殿开，至尊手赐赤松醅。膝行前席依龙衮，首戴深恩仰玉杯。既醉福年真乐只，载歌飏拜亦康哉。敬将慈惠疆臣意，渥洒仁膏到越台。
正定喜雨
作者：阮元
朝代：清
体裁：古风

呼渡滹沱日卓午，禾黍与人同畏暑。常山雷起卧龙飞，勒转风云射凉雨。雨停湿气蒸夜林，晓程起望犹浓阴。大凡一片墨云下，总有万家欢喜心。
正月二十日偕刘王二叟竹林茶隐
作者：阮元
朝代：清
体裁：古风

三人二百五十岁，隐入竹林同所憩。举瓯啜茗作寿朋，少破从前独游例。桐城寿者百四龄，谈笑游行啮甘脆。自言弱冠入滇池，眼见乾隆平缅裔。浪穹老年七十九，手披经解讲六艺。此乃门中古桃李，却并尚书红杏丽。南中地暖才立春，已似山阴欲修禊。时花香叶青春深，绿筱新篁夕阳霁。儿辈烧松烹洱茶，竹亭炉烟风细细。羊求三径寂无声，惟有林间鹤清唳。香山七老今得三，疑我年者使之计。
正月二十日学海堂茶隐
作者：阮元
朝代：清
体裁：七言律诗

又向山堂自煮茶，木棉花下见桃花。地偏心远聊为隐，海阔天空不受遮。儒士有林真古茂，文人同苑最清华。六班千片新芽绿，可是春前白傅家。
正月八日游西山花红洞法界寺·其一
作者：阮元
朝代：清
体裁：古风

邀游古岩穴，更在西山西。遨头策骢马，山足指碧鸡。松柏郁远翠，榆柳含新荑。壑底响泉筑，岭边怵云梯。石门谢康乐，林间孔稚圭。转折见厓洞，指点寻招提。旃檀严梵像，蕙櫋拜御题。
正月八日游西山花红洞法界寺·其二
作者：阮元
朝代：清
体裁：古风

参天玉兰立，拂殿红茶齐。归途视每俯，平野望弗迷。太华列屏障，滇池明玻璃。偶然共遥集，聊复遵故蹊。出山已蹉午，落日春风低。
正月八日立春游百花洲·其一
作者：阮元
朝代：清
体裁：七言律诗

较雨量晴又一年，课农馀事课花田。偶来水木双清地，疑到蓬壶小有天。香破早梅知岭近，绿争高柳见春先。尘劳自愧诗怀少，半日能游便似仙。
正月八日立春游百花洲·其二
作者：阮元
朝代：清
体裁：七言律诗

小园蝶梦忆芳辰，如此林泉也畅神。四面楼台皆近水，一家笔砚共吟春。香初茶半留连处，山色湖光澹荡人。莫使宦游忘物候，度江一十二番新。
正月廿日雪晴煮茶于竹林中题竹林茶隐卷
作者：阮元
朝代：清
体裁：古风

滇南才过立春节，已觉春光齐漏泄。忽然一夜北风来，捲落漫天玉花雪。我不见雪已八年，颇似故人成久别。今日东园雪满林，翠柏青杉枝欲折。况是梅花四十株，冷玉寒香同冱结。年年茶隐竟成例，快雪时晴日光热。竹林春气透浮筠，洗出檀栾绿尤洁。玉川老婢来煮茶，梅瓣雪泉试同啜。借閒一日得披图，静坐幽篁自怡悦。
武林岁暮
作者：阮元
朝代：清
体裁：五言律诗

武林逢岁暮，风雨正凄然。短烛论文夜，寒云听雁天。客怀清似水，官舍冷于禅。莫道长安远，峥嵘共此年。
武陵舟中食蟹
作者：阮元
朝代：清
体裁：古风

武陵水落晚泊舟，渔家簖里多蝤蛑。十载不尝郭索味，紫螯入手横霜秋。桃花米饭洞庭酒，尖团何择应兼收。监州与蟹别憎爱，符竹那许横行求。计我管地已无蟹，况所监者将百州。思量必有少卿在，更恐空惹坡公忧。
江西藩署大门联
作者：阮元
朝代：清
体裁：联

庾匡千里开生面；章贡双流照此心。
池中碧莲一枝四花共蒂花各三心因名曰四照莲诸客观者皆有诗
作者：阮元
朝代：清
体裁：七言绝句

一枝折向水晶盘，十二莲心共一攒。尽有花光酬坐客，不妨樽酒合围看。
沂州道中·其一
作者：阮元
朝代：清
体裁：五言律诗

残暑恋河北，浮歊殊未收。农心愁晚旱，客梦怯长邮。密雨漫天落，凉泉满地流。风云真快意，一气接新秋。
沂州道中·其二
作者：阮元
朝代：清
体裁：五言律诗

百里兰陵路，秋风生袷衣。晓凉虫语响，新雨豆花肥。脉脉堕黄月，频频绕翠微。遥知秦蜀外，到处静朝晖。
沅江绿萝山
作者：阮元
朝代：清
体裁：古风

绿萝岩势颓，悬藤钓沅渚。渔咏幽谷中，浮响若钟虡。明镜澈清潭，风籁传空浦。郦氏注水经，足迹未到楚。何以接灵均，妙出湘沅语。子厚永州文，安能及斯古。
沙岸坐月
作者：阮元
朝代：清
体裁：五言律诗

秋月明如昼，江沙白似霜。停舟催晚饭，登岸坐新凉。地喜离卑湿，途非虑阻长。惟思各儿女，五处共清光。
沜上海棠秋日作花
作者：阮元
朝代：清
体裁：七言绝句

春深行部失花期，不见残红下历陂。叶底西风阑外雨，泥人犹放两三枝。
河间
作者：阮元
朝代：清
体裁：古风

车斑斑，来河间，河间尘壒堆如山。燕南垂，赵北际，十里烟波隔尘世。尘世那有常閒身，水催帆楫车催轮。岂知山深水远处，别有渔樵解笑人。但曾少识渔樵趣，须缓行时能且住。
治大梁抚署后园偶题
作者：阮元
朝代：清
体裁：七言律诗

昔年镫火笙歌地，今日荆榛瓦砾场。特剪荒芜开旧圃，旋修破碎得虚堂。台基高处宜登眺，案牍閒时竟坐忘。土瘠难栽好花树，春来拟插百垂杨。
沿红水江至迁江县宿东轩春月甚朗十年中三宿于此皆见明月因题曰寓月轩
作者：阮元
朝代：清
体裁：古风

一江泻红浪，四山森翠微。薄暮入岩邑，小驻停劳机。行馆正春暖，东轩犹夕霏。茶盘杂藤蒟，瓦盎香蔷薇。树晚杜鹃响，廊暗扁蝠飞。清风甫移榻，皓月来�扉。光迎粉壁满，影入朱阑围。蛮中烟晦易，月色晴霁稀。三度此寄宿，彻夜皆清辉。呼童举书烛，豪墨试一挥。
泉宗庙扈驾·其一
作者：阮元
朝代：清
体裁：五言律诗

维皇濩德泽，甘雨湛郊原。晓晴云尚渍，夏首绿初繁。东勾柳成谷，西雉稻名村。泉响蛤犹吠，露凉蝉未喧。
泉宗庙扈驾·其二
作者：阮元
朝代：清
体裁：五言律诗

宫槐交翠盖，堤草藉龙轩。青畴契宸赏，黄屋瞻崇尊。敷筵坐临水，赐食共衔恩。清醴度双阙，于此镜心源。
泊瓜洲督运自题江乡筹运图
作者：阮元
朝代：清
体裁：七言律诗

高台日映海门红，杨子春江二月中。猎猎千帆开北固，幢幢一纛引东风。旧游已叹华年改，故里还疑梦境同。今日伊娄河上住，幸无诗称碧纱笼。
泊舟峡山寺登飞泉亭回憩玉带堂晚饭
作者：阮元
朝代：清
体裁：五言律诗

朝京还过此，病足已三年。稍得秋风健，重来峡寺前。扶筇登截壁，跂石听飞泉。一饭惟閒坐，何庸肉食禅。
泊舟浯溪登□亭
作者：阮元
朝代：清
体裁：古风

桂舟下湘水，又来著浯溪。欲试两脚力，故寻十载蹊。蜡屐渐相得，□亭殊可跻。漫叟旧祠宅，野衲重招携。再读中兴颂，还拂山谷题。碑头走螺蠡，台角鸣塘□。高林暑犹炽，截壁曰易西。安得涷雨洗，待看湘云低。
泊调弦口
作者：阮元
朝代：清
体裁：七言绝句

布帆安稳楚江天，橘树花香野堠前。南望洞庭好春色，华容山碧水调弦。
泛湘川过南岳得雨
作者：阮元
朝代：清
体裁：古风

三湘水郁蒸，衡山降云雨。直将岳顶寒，下洗人间暑。刚风激低雷，凉气落平楚。馀电煽残夜，晓烟冱前浦。天北暂放晴，明霞半轩举。时于金碧中，恍愡觅�嵝。�嵝不可见，朱陵秘灵府。昔登祝融峰，纤云捲秋宇。今来苦炎热，秋阴盖天柱。或云或不云，各如所愿与。
泰山碧霞元君庙
作者：阮元
朝代：清
体裁：五言排律

元君唐代宅，帝女巽宫封。向背分齐鲁，高明冠岱宗。万山阶下小，双曜殿前逢。斗柄回霄极，霞标建日舂。铜瓴栖翡翠，藻井倒芙蓉。恍惚堂生树，精诚牗见松。临轩增地厚，卷幔发天容。帔接星文动，裳垂水绣秾。洪河衣带阔，沧海镜花镕。挽洗盆疑华，开关阙并嵩。玉华留宋玺，篆迹失秦峰。木德原宜谷，神功尽在农。枣梨香税歇，镫火夜梯重。缒锁登先早，循墙走独恭。翠微寒气积，赤缀午光浓。试拜生云石，应飞降雨龙。私怀雩馈志，敢接向禽踪。明日云亭路，难闻上界钟。
浔州道中
作者：阮元
朝代：清
体裁：七言律诗

鹧鸪天气半晴阴，野路荒江取次吟。新涨绿齐芳草岸，夕阳红助木棉林。云归蛮洞开还合，春入猺村浅复深。差比阳明多逸兴，思田行过又邕浔。
浙东赈灾纪事
作者：阮元
朝代：清
体裁：古风

冰凌塞溪壑，积雪明群山。饱饭被复陶，犹觉此地寒。矧兹灾馀民，食少衣复单。庚申夏六月，风雨夜漫漫。山海本交错，蛟龙出其间。夷寇荡颇尽，婺栝民亦残。狂流破山出，百道开巑岏。平地水一丈，墙屋崩惊湍。漂人及鸡犬，决冢浮窆棺。清畎为石田，沃土成沙滩。万顷稻始花，擢拔同草菅。客如疑此言，试看高树端。树端枝杈桠，藁秸犹交攒。尔时不死民，垂泪呼长官。长官发仓谷，仓破谷不乾。升斗纵不多，尚可数日餐。飞章入告帝，民隐动天颜。帝曰母讳灾，赤子皆恫瘝。近者急军储，度支殊艰难。臣体帝之心，不敢少吝悭。金谷四十万，胥吏伺为奸。察之苟不密，何异官贪顽。民受官所授，著手亲分颁。我来如视伤，一一索其瘢。治寇在于猛，恤灾务于宽。致灾巳不德，有力敢不殚。所赖高田稔，米价平市阛。种荞亦成熟，虽贫心巳安。终思卅万人，家室何时完。朔风生涧道，伏轼兴长叹。
浙抚署东遍诚本堂有巨石以汉虑俿尺度之高一丈二尺有奇势如夏云初起卓立成峰足围甚小而要顶几两倍之峰之可望可穿上下通透者三十一穴余于嘉庆七年移立澹宁精舍方池中以余字字之日云台峰余乡本有云台山也因用苏黄壶中九华倡和诗韵题之
作者：阮元
朝代：清
体裁：七言律诗

云台海上有高峰，何日为云上碧空。随我南来三竺外，引人游入九华中。临池当户堂堂见，透月穿风面面通。欲与石交商一语，那如铁壁不玲珑。
海宁安澜园杂咏·其一
作者：阮元
朝代：清
体裁：五言绝句

修竹影风沦，清意每相媚。秋径有人来，飒然破空翠。
海宁安澜园杂咏·其七
作者：阮元
朝代：清
体裁：五言绝句

风来月复到，吟弄当如何。我不识禅理，惟知张志和。
海宁安澜园杂咏·其三
作者：阮元
朝代：清
体裁：五言绝句

丛桂抱幽亭，秋香聚圆谷。悬知昨夜晴，明月三更足。
海宁安澜园杂咏·其九
作者：阮元
朝代：清
体裁：五言绝句

虚庭杂花树，料此宜春宵。笙歌初散后，满地花影摇。
海宁安澜园杂咏·其二
作者：阮元
朝代：清
体裁：五言绝句

老竹露花垂，新竹风梢乱。莫听琳琅声，微妙在鼻观。
海宁安澜园杂咏·其五
作者：阮元
朝代：清
体裁：五言绝句

窗前十亩池，月出定滉瀁。今宵难待月，金波入清想。
海宁安澜园杂咏·其八
作者：阮元
朝代：清
体裁：五言绝句

云生竹趣深，雨歇荷香定。有客放舟来，风蝉动凉听。
海宁安澜园杂咏·其六
作者：阮元
朝代：清
体裁：五言绝句

陂陀易留人，颇可钓寒碧。雨馀秋水深，又没一层石。
海宁安澜园杂咏·其十
作者：阮元
朝代：清
体裁：五言绝句

癯叟说青藤，藤古叟尚幼。朅来八十年，入秋更坚瘦。
海宁安澜园杂咏·其十一
作者：阮元
朝代：清
体裁：五言绝句

乘兴每登楼，坐见芳林杪。宝思发春华，高情属云表。
海宁安澜园杂咏·其十二
作者：阮元
朝代：清
体裁：五言绝句

石径滑苍苔，危栏四面开。何人要脚健，直上此亭来。
海宁安澜园杂咏·其四
作者：阮元
朝代：清
体裁：五言绝句

小阁据木末，千花向阁开。不知出花上，花底看人来。
海宁州迎潮
作者：阮元
朝代：清
体裁：七言律诗

青峰岑寂碧云开，忽见江流乱卷回。虹影化为秋水立，日光晒倒雪山来。难分龛赭东南路，怕听盐官日夜雷。塘里桑田外沧海，教人争不重徘徊。
海棠
作者：阮元
朝代：清
体裁：七言绝句

星娥海上晓妆时，洗尽铅华世不知。今日清明花下坐，满天灵雨落胭脂。
清浪滩
作者：阮元
朝代：清
体裁：古风

沅滩最是清浪大，四十里中石坎坷。两山乱石原连根，岂计奔流从此过。清沅千里趋洞庭，鼓浪直攻山石破。叠石若梯狭若门，直下如舂漩如磨。石当因水有撼摇，水亦因山多折挫。水石相通舟始来，第一舟应庄蹻坐。我待下滩心气平，不敢恃强亦无懦。滩声已远新月低，掷笔镫窗渐思卧。
清漓石壁图歌
作者：阮元
朝代：清
体裁：古风

天成半壁丹青画，幡然高向青天挂。上古何人善画山，似与关荆斗名派。此派浑同后世皴，造物翻师唐宋人。认作名山反如假，审为古绘竟成真。纵横量去成千尺，五丁直削平无迹。古绢依稀染淡黄，峦头重㬪分青碧。清漓一曲绕山流，来往何人不举头。六年久识奇峰面，五度来乘读画舟。石渠宝绘几千卷，天上云烟曾过眼。何幸湘南见此山，眼福如今还不浅。山旁刻石擘窠书，鉴赏标题始自吾。后人来看道光款，传出清漓石壁图。
渡桑乾河入西山登罗㬋岭
作者：阮元
朝代：清
体裁：古风

待渡桑乾河，沙飞风力劲。所游设若斯，毋乃尽清兴。呼舟达西厓，林密野风定。车马犹逶迤，岚翠已相迎。村遥柳色新，山静花光靓。红杏千万株，梨云与之竞。远树蔽回峰，近枝碍幽径。名山匪易探，先受一岭横。篮舆扶峭岩，竹枝拨危磴。兴逸忘此劳，山深悦吾性。烦襟涤使閒，浊虑澄已净。何必访孙登，始闻人啸咏。
渡河
作者：阮元
朝代：清
体裁：古风

朝泊黄河南，夜宿河北浦。河流决射阳，所患难尽语。驱车寻修途，遥遥指邹鲁。四野幕沈阴，愁云趁行旅。回首望江南，苍茫隔寒雨。
渡河
作者：阮元
朝代：清
体裁：五言律诗

水色开眉宇，缁尘拂箭�。西风新雁起，落日大河高。断岸立千尺，归帆轻一毛。安能用舟楫，全代马蹄劳。
渡淮有怀河北诸公
作者：阮元
朝代：清
体裁：七言律诗

九月黄流楚岸低，回波又见下青齐。马蹄去处皆秋水，鸿爪回时已雪泥。归梦快醒湖墅上，停云愁在沁园西。春深听奏覃怀绩，好使桃花涨旧堤。
渡滹沱
作者：阮元
朝代：清
体裁：五言律诗

破晓到滹沱，连桥策马过。沙明犹带月，冰合尚翻波。呼渡惊王霸，离乡老赵佗。滔滔千古事，流水暗消磨。
渡漳水望铜雀台遗址
作者：阮元
朝代：清
体裁：七言绝句

邯郸南去渡双漳，铜雀荒台半夕阳。一样暮云流水外，此间偏觉太苍凉。
渡澜沧江铁索桥
作者：阮元
朝代：清
体裁：五言律诗

宸翰仰高楼，飞桥祭武侯。金绳横水上，铁索锁山头。险是天成堑，行如浪颤舟。西南通一线，走遍禹梁州。
渡钱塘江呈同舟诸友
作者：阮元
朝代：清
体裁：七言律诗

虎跑泉头列骑回，六和塔下布帆催。才当春日江心暖，知有风潮海上来。隔岸峰峦青巳到，同舟宾客兴初开。古人纵爱山阴道，不抵诸公酷爱才。
温州江中孤屿谒文丞相祠
作者：阮元
朝代：清

独向江心挽倒流，忠臣投死入东瓯。侧身天地成孤注，满目河山寄一舟。朱鸟西台人尽哭，红羊南海劫初收。可怜此屿无多土，曾抵杭州与汴州。
游古永嘉石门观瀑布
作者：阮元
朝代：清
体裁：古风

永嘉谢守弄奇谲，手擘石门山壁裂。侵晨直上青云梯，一派寒泉迸龙穴。崖头百丈直如削，逼令泉飞出其缺。当其欲落未落时，冲击纷披忽三折。坐教破碎飘轻清，不使浑沦成注泄。偶经宿雨更争来，少得回风便旁掣。横入云气派将断，影漏初阳眼尤瞥。沾衣湿意诧沉阴，扑面清光仰霏屑。何人拍手喝曰奇，若使彼惊少吞咽。到地洒石无暄声，此石千年洗真洁。澄潭半顷绿光净，如著一尘即污亵。老僧新焙春中茶，烧松煮水快一啜。樱桃蔗浆漫相胜，谁复此时犹内热。暑天风日谅不到，寒想冰丝半空结。安得诛茅四时住，坐对天绅自怡悦。出山一步一回顾，隔断青林始忍别。行看雁荡大龙湫，与此相衡孰奇绝。
游天台桐柏宫观琼台双阙
作者：阮元
朝代：清
体裁：古风

逆流践飞瀑，峻岭九折通。仙都豁然辟，峨峨桐柏宫。神皋正平敞，圆抱千百弓。一渡分三桥，四面环九峰。岩峦谢险僻，云气何冲融。金庭古洞碧，福地天光红。司马暨杜吕，一一留仙踪。玉笙栖子晋，丹灶居葛翁。道书虽微茫，史传殊可宗。所以俯仰间，神契孙兴公。前台汲醴泉，西地逾卧龙。境变五里外，琼台居悬空。乃如巨壑底，孤塔高巃嵷。上有一道士，茅笠无春冬。麇麚不敢到，魑魅无能逢。毋乃青溪上，景纯昔所从。其南夹双阙，阊阖来天风。霞标出其间，倒影移西东。何时明月夜，鸾凤鸣雍雍。远人肯到此，气巳超凡庸。缅怀老聃言，顺物守以冲。讵必骖琅舆，真入云天中。
游山阴陶石篑读书处水石洞
作者：阮元
朝代：清
体裁：古风

飞梦下天姥，馀情入吴越。镜湖波逼山，石篑水搜窟。飞梁驾重门，立柱抗高阙。冷壁悟禅面，瘦峰露仙骨。定役灵匠心，莫谢天机伐。削成夏圭斧，奇拜米颠笏。清风漱玲珑，澄潭倒崷崒。红楼四月寒，乌舫一篙滑。藤枝袅更长，蘋花香未歇。胜境岂在多，览古兴超越。缅想山阿人，沿流弄明月。
游戒台寺
作者：阮元
朝代：清
体裁：七言律诗

戒坛高处护天龙，盘磴回栏四五重。石殿烟霞东面暖，香台金碧上方浓。碑闻松漠依双塔，河走桑乾拥一峰。何事游人留不住，出山相警是清钟。
游浯溪读唐中兴颂用黄文节诗韵
作者：阮元
朝代：清

帆随湘转寻浯溪，登岸欲摩唐宋碑。密林接叶山径寂，青虫当路垂秋丝。桥边清波眼到底，乱石凿凿藏鱼儿。苍崖百尺悬于西，削成绝壁鸟不栖。碑乃鲁国之所写，颂乃次山之所为。三千里外有水部，十四年后无太师。人贤地胜文笔古，过客墨拓争洒挥。壁立积铁屹不动，安者见安危见危。江湖岂独漫郎宅，又遣山谷来题诗。各人忠爱各朝事，大部楚泽骚人辞。事有至难最可叹，靖康俄与灵武随。惟有溪边古渔父，欸乃湘烟无所悲。
游浯溪读唐中兴颂用黄文节诗韵
作者：阮元
朝代：清
体裁：古风

帆随湘转寻浯溪，登岸欲摩唐宋碑。密林接叶山径寂，青虫当路垂秋丝。桥边清波眼到底，乱石凿凿藏鱼儿。苍崖百尺悬于西，削成绝壁鸟不栖。碑乃鲁国之所写，颂乃次山之所为。三千里外有水部，十四年后无太师。人贤地胜文笔古，过客墨拓争洒挥。壁立积铁屹不动，安者见安危见危。江湖岂独漫郎宅，又遣山谷来题诗。各人忠爱各朝事，大都楚泽骚人辞。事有至难最可叹，靖康俄与灵武随。惟有溪边古渔父，欸乃湘烟无所悲。
游淮阴柳衣园忆京寓蝶梦园
作者：阮元
朝代：清
体裁：七言律诗

谁家池馆傍淮滨，薄暮风光泼眼新。初月残阳交弄影，绿杨红杏共扶春。去年花事诗犹在，今日京华迹已陈。但是园林游便好，莫教苦忆旧芳尘。
游潭柘山宿岫云寺倚松阁
作者：阮元
朝代：清
体裁：古风

中峰何隆然，九峰外环绕。展转入寺门，三幡风袅袅。香殿据层岩，孤亭出林表。柘溪飞冷泉，引派分渠沼。穿屋洒清流，曲折斗工巧。虚室何精严，阶下乱风筱。窗明文杏花，砌衬碧莎草。高松与塔齐，倚阁争夭矫。纳客入此间，直若猿与鸟。再宿恋已深，流连玩昏晓。缅昔魏翩翩，刱始志释考。文人侈浮辞，遂尔悦禅藻。深山泉石间，原使精神澡。若欲治身心，终当守吾道。
游石梁洞洞深可容千人石梁亘其外
作者：阮元
朝代：清
体裁：五言律诗

古洞空山腹，飞梁驾洞门。横空规日影，分罅夹云根。仰险危将坠，探深响易奔。操蛇神若至，应有夜光屯。
游花田翠林园
作者：阮元
朝代：清
体裁：五言律诗

茉莉开初歇，秋田菊又黄。林巢生翡翠，池渡野鸳鸯。埋玉香成土，栽花土亦香。何须问园主，自看碧筼筜。
游黑龙潭看唐梅二律·其一
作者：阮元
朝代：清
体裁：七言律诗

千岁梅花千尺潭，春风先到彩云南。香吹蒙凤龟兹笛，影伴天龙石佛龛。玉斧曾遭图外划，骊珠常向水中探。祗嗟李杜无题句，不与逋仙季迪谈。
游黑龙潭看唐梅二律·其二
作者：阮元
朝代：清
体裁：七言律诗

铁石心肠宋开府，王冰魂魄古梅花。边功自坏鲜于手，仙树遂归南诏家。今日太平多雨露，当年万里隔烟霞。老龙如见三沧海，试与香林较岁华。
湖州怀吴园茨太守
作者：阮元
朝代：清
体裁：七言律诗

碧浪湖中书画船，道场清远著吟鞭。爱看山色经千遍，为采蘋花住七年。郡志颇详名宦事，乡人新录旧诗篇。口碑毕竟江关在，费凤双趺共渺然。
湘江村舍
作者：阮元
朝代：清
体裁：古风

湘山如翠黛，湘水如碧玉。岩下有居人，林深不见屋。落落百尺松，阴阴万竿竹。竹密一径空，照见人皆绿。况有流泉声，清泠比琴筑。如此山居幽，其人定无俗。笑我坐篷窗，秋阳正相曝。
溯严濑至兰溪
作者：阮元
朝代：清
体裁：古风

春江三百里，一泻众山破。流云如秋潮，始识风力大。连帆扑天去，其势颇无懦。乱峰不知名，络绎复坎坷。终日蓬窗中，把卷向山坐。转如立滩头，尽遣群山过。晚来有明月，莫拥黄紬卧。
溯沅水源入黔
作者：阮元
朝代：清
体裁：五言律诗

一夜漫山雨，三篙上水船。巳交寒食节，不是冶春天。历历几千里，匆匆将半年。江南好烟景，想到杏花前。
滇南伏日
作者：阮元
朝代：清
体裁：七言律诗

中伏新秋两不争，薄棉衣服过三庚。华山昆海风才暖，冷雨轻雷气又清。九夏竟无炎热苦，四时常得暑寒平。遥思殿阁微凉处，笑我如怀献曝情。
滇南小暑节
作者：阮元
朝代：清
体裁：七言律诗

滇南五月气犹清，云重为阴轻复晴。非夏非秋别成景，不凉不热最怡情。棉衣休用蒲葵扇，花院全无竹苇棚。六十三年惯炎暑，幸将高爽快生平。
滇南风景
作者：阮元
朝代：清
体裁：五言律诗

万里西南地，人间别有天。三春不归雁，六月未鸣蝉。便面凉停扇，深衣夏亦绵。却嗟唐宋客，诗句少相传。
滇园煮茶
作者：阮元
朝代：清
体裁：五言律诗

先生茶隐处，还在竹林中。秋笋犹抽绿，凉花尚闹红。名园三径胜，清味一瓯同。短榻松烟外，无能学醉翁。
滕王阁联
作者：阮元
朝代：清
体裁：联

帝子长洲，仙人旧馆；将军武库，学士词宗。
滦阳道中
作者：阮元
朝代：清
体裁：古风

初阳照千峰，向背分晦显。云霞忽建标，岚碧色巳浅。山村起炊烟，轻风任舒卷。沙泉声自清，露草光犹泫。策马循回溪，崖谷迷宛转。举首望日轮，东西始可辨。
漪园晚眺
作者：阮元
朝代：清
体裁：五言律诗

碧榭西风里，阑干閒更长。萍开鱼影乱，松静鹤巢凉。远水交平岸，秋山耐夕阳。不知惆怅久，归棹入昏黄。
漱珠冈万松山上建汉杨子祠
作者：阮元
朝代：清
体裁：七言绝句

旧闻丁卯许家诗，南海雪飞东汉时。五鬣长松今万树，我来应建孝元祠。
漾濞合江上看月
作者：阮元
朝代：清
体裁：七言绝句

点苍山背乱峰堆，漾濞双流转百回。云水万重山万里，一轮明月总追来。
漾濞溪道中
作者：阮元
朝代：清
体裁：七言绝句

收回雷霰长虹见，揭起云峰白雪鲜。记取点苍山背路，初冬时候夕阳天。
澹凝精舍初夏
作者：阮元
朝代：清
体裁：七言律诗

图书簿领共签厨，树木蒙茸六七株。栀子花开风气暖，芭蕉叶大雨声粗。石中溜似天台瀑，阶下池如雁宕湖。多少洞天游不得，此间便是小方壶。
澹凝精舍即事
作者：阮元
朝代：清
体裁：七言律诗

难得从容爱景光，今朝初觉暮春长。石边蕉叶帘前绿，窗外花枝镜里香。鸟压藤稍低著水，鱼跳池影上摇墙。新茶一碗人清暇，不管西山下夕阳。
澹凝精舍即事
作者：阮元
朝代：清
体裁：七言律诗

雪消青草出晴沙，淡绿梅枝满著花。石上寒泉冒深浅，风前春色试清华。一峰巳染苔痕湿，半镜还分树影斜。难得小斋閒坐久，夕阳时候启窗纱。
澹泉
作者：阮元
朝代：清
体裁：五言律诗

汲得无波井，其深如古潭。由来上池北，穴出五华南。澹欲生虚白，清何计苦甘。曾陪隐之酌，似此又焉贪。
灵岩山
作者：阮元
朝代：清
体裁：五言律诗

山谷通灵气，伽蓝出世情。辟支孤塔影，贞锡古泉声。松问何年种，碑题过客名。怃然念尘迹，翠壁白云横。
点苍山书所见
作者：阮元
朝代：清
体裁：七言律诗

睡醒榆川夜雨残，晓来积雪满苍峦。早霞西掩青为盖，初日东升金作盘。雪岭不知何处去，火云忽变作奇观。赤城红烧烟消散，玉嶂依然白气寒。
焚香
作者：阮元
朝代：清
体裁：古风

岭气巳郁蒸，海气复咸湿。城居岭海间，那不愁厌浥。况是春气早，细雨泄云汁。久坐尚无闻，所苦出复入。拂茵醭巳浮，揽衣腥更袭。年来脚受病，颇困行与立。础蒸胫同润，帘霉鼻恶吸。快掇薰炉来，爇炭呼火急。海南香尚多，价贱用易给。速结初试拈，沈水亦可拾。斑轻飞鹧鸪，涎重起龙蛰。遂使一室中，燥气满相裛。且读叶香谱，莫翻脚气集。
牛栏山
作者：阮元
朝代：清
体裁：古风

小山径数里，灵迹连牛栏。轮蹄历磊砢，顽石圆如磐。杂树夹崖口，木叶声初乾。迤逦入山腹，宛转拓地宽。人烟成小市，气聚无风寒。出山揽山势，卑扈且堕峦。一线白狼河，入塞清流湍。冲沙走东麓，崖澳相钩盘。顺流望潞河，北漕趋白檀。夕阳自今古，驻马为盘桓。
牡丹一枝开极大
作者：阮元
朝代：清
体裁：七言律诗

花大如盘放样新，一枝何止十分春。高扶浩态恐成醉，勃发艳红疑是瞋。玉镜晕开香气力，紫泥催足暖精神。惟怜南诏诗家少，莫道天涯无丽人。
狐裘
作者：阮元
朝代：清
体裁：七言绝句

一白狐裘廿四年，南边天暖久相捐。今朝河朔当风雪，温厚何曾减却前。
独游万柳堂
作者：阮元
朝代：清
体裁：七言绝句

芦芽蕺蕺柳毵毵，一水潆洄染蔚蓝。但是鹭丝飞到处，管教风景似江南。
独游佛峪
作者：阮元
朝代：清
体裁：古风

山深易觉秋，一雨众秋足。西风吹凉云，萧然出空谷。寒花隐荒蔓，疏叶下林木。久坐依盘陀，泉石交耳目。虽未携琴樽，情赏转幽独。
王楷堂比部斋中七尺端溪大石砚歌
作者：阮元
朝代：清
体裁：古风

王郎抑塞磊落才，埽叶延我来秋斋。篱脚黄菊立碧苔，秋阴堂下多强楷。斋中一砚真奇材，端溪七尺横安排。以几为匣髹发胎，紫云绿雨摩幽崖。平方正直谁量裁，羲之宅里一片阶。任人十手执笔来，尽可一研容其侪。锲墨无声墨顿摧，如蜡涂釜腻莫揩。曰非端州何石哉，器大反与恒情乖。楷堂宝此休轻开，神寒骨重勿受猜。急须刻字铭研隈，淄尘百斛无能埋。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其一
作者：阮元
朝代：清
体裁：古风

将军旧游地，草堂成小筑。甓社走明珠，三面绕林屋。开窗弄夕霏，光晖生草木。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其七
作者：阮元
朝代：清
体裁：古风

采菱复采菱，乃在湖之湄。春水生菱叶，秋风摘菱丝。芙蓉渺何所，隔水露筋祠。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其三
作者：阮元
朝代：清
体裁：古风

高楼临柴门，六尺南窗小。廿里甘泉山，隔湖出林表。远峰更江南，雨馀青了了。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其二
作者：阮元
朝代：清
体裁：古风

陂塘三十六，曾说古扬州。一角黄子湖，最向东北流。虚亭人不到，五月凉如秋。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其五
作者：阮元
朝代：清
体裁：古风

一壑复一邱，自谓或过之。偶闻黄鸟声，瞿然生远思。升高何所赋，三复绵蛮诗。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其八
作者：阮元
朝代：清
体裁：古风

扁舟竹枝弓，小篷打双桨。南湖与北湖，随风任来往。落日归草堂，悠然洽清赏。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其六
作者：阮元
朝代：清
体裁：古风

芳沼射堂西，绿树繁阴接。叠石作坡陀，采莲不用楫。昨夜梦灵龟，游上青莲叶。
珠湖草堂因洪湖汎滥屡在水中癸亥入觐过扬州尚无水患小住一夕分题八首·其四
作者：阮元
朝代：清
体裁：古风

曲渠如碧环，循行六百步。晚来撤板桥，不接村前路。中多径尺鱼，鲁望有渔具。
瓶中碧莲
作者：阮元
朝代：清
体裁：七言绝句

带得明湖水气清，窗前两日碧云横。粉衣零落青房小，研水帘风一段情。
用余家瓜洲红船为式在南昌造船以为救生诸事之用瓜洲船乘风归去三日至瓜洲矣
作者：阮元
朝代：清
体裁：古风

南人使船如使马，大浪长风任挥洒。红船送我过金山，如马之言殊不假。我嫌豫章无快船，造船令似金山者。鄱湖波浪万船停，惟有红船舵能把。洪都三日到江都，如此飞帆马不如。
甬江夜泊
作者：阮元
朝代：清
体裁：五言律诗

风雨暮潇潇，荒江正起潮。远帆连海气，短烛接寒宵。人静怯闻角，衣轻欲试貂。遥怜荷戈者，孤岛夜萧寥。
由七星关入乌撒
作者：阮元
朝代：清
体裁：七言律诗

七星岩外七星关，几辈诗人到此间。难得知名似寒士，少经题句是边山。三春霜雪行冬气，百丈峰峦抗冷颜。留此一诗破荒寂，羌无故实问乌蛮。
由临海至天台
作者：阮元
朝代：清
体裁：五言律诗

骤暖蒸凉雨，新晴得快风。朅来清涧上，细绕碧山中。浅浪连村麦，高阴满路桐。赤城知不远，迟客晚霞红。
由南康入蠡泽
作者：阮元
朝代：清
体裁：七言律诗

两年诗卷住南州，未向彭湖鼓楫游。今看匡庐得真面，竟推左蠡作遨头。沙光明净居阳鸟，雪力清强促夜舟。欲向涪翁问诗派，横流可要挽江牛。
由宾州至邕州过昆崙关观狄武襄进兵处
作者：阮元
朝代：清
体裁：古风

皇祐三年冬，武襄入西粤。蕃禁合土兵，师集历三月。文臣不相牵，宦官不相轧。三十二罪人，毅然缚而杀。曙败靖迫之，有庙祀钤辖。一战大功成，军制明赏罚。我今来宾州，武襄所顿歇。岂为宴上元，必待谍而发。我来昆崙关，武襄所夜夺。谍知贼无备，靖沔未及察。若其备伏严，此险难直达。间道在关西，佯攻且潜越。我来归仁驿，武襄所挞伐。山平蕃骑便，左右易驰突。贼气失标牌，军声动刀钺。我来邕州城，武襄之所拔。诘朝整旅入，智高已夜脱。武襄料贼明，骑蹴使步蹶。武襄侦贼真，夜出决仓猝。武襄得地早，过险势莫遏。武襄防患深，不遽穷其窟。战绩载史书，虽曾识颠末。若非见地形，游谈误沈括。
由永康至缙云
作者：阮元
朝代：清
体裁：五言律诗

山叠渐无路，云开时有风。鸠啼新雨后，马踏乱泉中。香草暖愈烈，岩花湿更红。行春一何远，千里浙江东。
由温州渡江至乐清
作者：阮元
朝代：清
体裁：古风

春风海上来，披拂东瓯山。山海旧相识，三度兹往还。白潮汎孤屿，青嶂抱严关。浪恬笳鼓静，麦熟渔樵閒。挂席指江北，叠岭重跻攀。奇峰互亏蔽，众瀑争潺湲。香草生涧底，众花开云间。惜未进帆海，观耕到玉环。
由粤西入粤东每怅官居少静缘难将清兴寄林泉即今山水朝朝换权作园池处处迁终日小舆看竹坐几回虚枕压溪眠一邱一壑如相傲可是珠湖射鸭船将由肇庆往雷州至新兴河头水最清浅
作者：阮元
朝代：清
体裁：七言律诗

沙明石白净潺湲，一尺馀波路百湾。水性本清休咄怪，客情相赏即高閒。行吟有兴方成句，坐卧何时不对山。寒雨会须添浅涨，虚舟我复海边还。
由高州望钦州书示儿辈
作者：阮元
朝代：清
体裁：七言律诗

海角天涯望可哀，古贤多少不能回。七千里外榇曾返，六十年馀孙竟来。家计百年自清白，国恩五世受栽培。后人有庆先人德，文武科名岂易哉。
由龙洞岩下西过三龙潭十里至黑峪而返
作者：阮元
朝代：清
体裁：古风

三龙潭峡口，如防复如堂。千丈屹相对，古色交青黄。其下狭数尺，乱石驱群羊。短衣双不借，眼底无康庄。路穷径仍达，地畅崖复当。水消尚存迹，日午巳韬光。阴森料山鬼，苍莽防奔狼。有客独结庐，无乃非人乡。十里暮始返，华岫月微茫。城关明爝火，春漏听三商。
甲戌除夕接雷塘庵僧心平书诗以荅之
作者：阮元
朝代：清
体裁：古风

劳劳已终岁，今日少务闲。静坐玩窗影，积雪何增寒。言念君恩重，肩力惧未殚。忽来诗僧简，古院忆木兰。我家雷塘墓，去院数里间。登楼原可望，中惟隔一山。墓庐有梅树，神道开松关。当兹岁云暮，夜雪飞漫漫。复念千里外，岂不心为酸。简中何所语，苏亭多喜欢。上言墓木好，下言民食艰。民食聊相助，墓木常相看。写诗代荅简，转问竹平安。
留仙阁
作者：阮元
朝代：清
体裁：联

小月西沉，看一棹空明，摇破寥天孤鹤影；大江东去，听半滩呜咽，吹残后夜洞箫声。
癸丑七月赴山东夜宿新城县南万柳月明蝉声彻夜今复以癸亥七月入都过此以一绝纪之
作者：阮元
朝代：清
体裁：七言绝句

曾是新城借榻眠，深林凉月夜鸣蝉。十年四度匆匆过，又是秋风退暑天。
癸亥九月十九日与诸故友相聚于平山堂为展重阳诗会即以赠别
作者：阮元
朝代：清
体裁：七言律诗

不到虹桥漫四年，归来松菊尚依然。家山乍见翻疑梦，故友相逢尽似仙。旧雨一番文字饮，重阳两度暮秋天。芙蓉楼句何珍重，吴楚连江又放船。
癸亥正月二十日四十生日避客往海塘用白香山四十岁白发诗韵
作者：阮元
朝代：清
体裁：古风

春风四十度，与我年相期。驻心一回想，意绪纷如丝。慈母久远养，长怀雏燕悲。严君七旬健，以年喜可知。人生四十岁，前后关壮衰。我发虽未白，寝食非往时。生日同白公，恐比白公羸。百事役我心，所劳非四肢。学荒政亦拙，时时惧支离。宦较白公早，乐天较公迟。我复不能禅，尘俗日追随。何以却老病，与公商所治。
癸未四月住阅江楼阅肇庆八营官兵
作者：阮元
朝代：清
体裁：古风

霝角叱仙羊，触石成一峡。西江千派来，受此两山夹。连舟穿峡行，遮眼峰叠叠。双塔指高要，佳气满城堞。登此阅江楼，轻帆卸云叶。兹楼夫何如，四楼合为一。南挹端江清，北列星岩七。东海多曙霞，西岩隔红日。雨捲重帘来，云穿众窗出。即此是崧台，况已邻石室。晓出崧台郊，入营勒严阵。列纛五色翻，中权鼓角振。势涌秋潮来，声雄午雷震。百粤控东西，兵力重此郡。练彼胆与心，道在使之奋。奋勇复选材，翌日如临敌。云中圭顶山，视彼若坚壁。分路竞先登，腾跃攻且击。时平无战争，将士少阅历。何以身先之，勤习比运甓。楼居夕颇暇，五宿在端州。凭阑弄江月，四山凉若秋。岂徒阅军实，兼以成清游。兴来暂自乐，远虑还多忧。绸缪语诸将，又放出峡舟。
癸未秋阅兵粤西道出漓江
作者：阮元
朝代：清
体裁：七言律诗

漓江爽气照秋开，閒倚篷窗暮色催。日影倒腾峰顶去，晚凉平贴水边来。野渔舟小藏岩洞，古堠烟清护石台。且向万山深处宿，梦随残月四更回。
登八咏楼
作者：阮元
朝代：清
体裁：五言律诗

蛟龙城外迹，鸿雁泽中声。山破雪犹积，野荒风易生。三冬气寥落，六代意纵横。怪底休文瘦，谁能遣此情。
登峄山
作者：阮元
朝代：清
体裁：五言律诗

络绎群山势，兹山定一尊。排天云作嶂，入地石连根。鲁柝邾相近，秦碑魏不存。祗今游揽处，不必到书门。
登州听海涛声
作者：阮元
朝代：清
体裁：古风

海雨湿土春初晴，海云自北趋南行。风来渤澥暮转急，吹落万派惊涛声。初疑驱车来远道，轮雷欲动迟而轻。后如闭阁伏虚枕，檐前涷雨千条倾。或是汝南马旋磨，否则试院煎茶鎗。相视不语共欹听，出户仰首巡南荣。天空昼静日将落，颇有卤气来山城。城头雉列屋鳞次，其中直作波浪鸣。丹崖田戍近三里，长流回洑闻纵横。日行北陆海底暖，潜阳蒸起龙蛟鲸。欢声腾沸岛屿振，夕汐淘汰沙石清。洋洋一洗耳底净，心体虚豁无凡情。人生不俗即仙骨，岂有大药真长生。更待夏仲望岱岳，远收青色归双睛。耳目至此叹观止，或令聋瞆开聪明。
登州杂诗十首·其一
作者：阮元
朝代：清
体裁：五言律诗

㡉腄分图远，莱牟凿境通。山高饶怪石，海阔有长风。卤地鱼盐薄，沙田黍稷丰。我来千里外，小住一城东。
登州杂诗十首·其七
作者：阮元
朝代：清
体裁：五言律诗

南洋趋楚越，北岸接辽关。小贾轻航海，馀丁出垦山。人家挂綄羽，时节望刀镮。略有唐风俭，惟留岁晚閒。
登州杂诗十首·其三
作者：阮元
朝代：清
体裁：五言律诗

三面瀛洲水，舟行绕岸回。风波休转漕，斥堠必登台。渔户编船住，番夷纳赆来。去年英吉利，受吏过蓬莱。
登州杂诗十首·其九
作者：阮元
朝代：清
体裁：五言律诗

俗朴难挑达，衣衿相与青。何人同献赋，有士始横经。古叹才难得，今求地有灵。当年施与宋，风雅总飘零。
登州杂诗十首·其二
作者：阮元
朝代：清
体裁：五言律诗

锁院浃旬久，惊寒衣转加。地东天早曙，春远树迟花。夜雨逢三月，云涛落万家。成连渺何处，寒水满平沙。
登州杂诗十首·其五
作者：阮元
朝代：清
体裁：五言律诗

桑田言本幻，日主祀无名。人到之罘岛，鸡鸣不夜城。秦碑湮旧迹，汉使失回程。当日求仙处，皆从蜃市行。
登州杂诗十首·其八
作者：阮元
朝代：清
体裁：五言律诗

山川饶毓秀，风土亦能寒。春女皆稠发，乡民爱素冠。比居千户静，近市一街宽。见说民稀讼，清閒是长官。
登州杂诗十首·其六
作者：阮元
朝代：清
体裁：五言律诗

冠山森杰阁，吐气接洪濛。晓户宜宾日，低檐可避风。捲环连碧玉，磨镜出青铜。何处携东海，坡公一袖中。
登州杂诗十首·其十
作者：阮元
朝代：清
体裁：五言律诗

人歇新耕后，閒情在小村。雨烟送归路，花柳发春园。石壁支茅屋，蔬田结枳樊。转惭行客过，车马一时喧。
登州杂诗十首·其四
作者：阮元
朝代：清
体裁：五言律诗

城阙通帆舶，沧涛压女墙。旌旗风里壮，鼓角地中藏。秋汛丹崖险，春耕竹岛长。晚潮人散后，飞鸟上楼航。
登桂林栖霞星岩隐山诸嵓洞·其一
作者：阮元
朝代：清
体裁：七言律诗

奇峰阳朔尽如簪，一路簪峰到桂林。足力尚能跻此胜，山容真可骇人心。隔林巳见星门迥，渡水方知石寺深。销尽寒云飘尽雨，春光犹觉碧森森。
登桂林栖霞星岩隐山诸嵓洞·其三
作者：阮元
朝代：清
体裁：七言律诗

春风几日满天涯，平野村林尽有花。流水晴光更摇渌，夕阳暖翠不成霞。人齐飞鸟高千尺，城象盘龙抱万家。为喜盛时蛮峒静，佛泉宜煮獞溪茶。
登桂林栖霞星岩隐山诸嵓洞·其二
作者：阮元
朝代：清
体裁：七言律诗

出岫云霞入岫风，岩皆有洞洞皆通。敢来月窟天根里，竟到山腰地肺中。九曲穿行人似蚁，两头垂饮石如虹。偶因寻得桃花路，不料潜过绝壁东。
登桂林栖霞星岩隐山诸嵓洞·其四
作者：阮元
朝代：清
体裁：七言律诗

六洞唐贤共隐名，何能吏隐卧山城。但教识得林泉趣，自可消除市狱情。道路会须还坦荡，峰峦毋乃太纵横。骖鸾颇忆衡湘北，万顷重湖一掌平。
登沙角炮台阅水师毕即乘水师提督之兵船过零丁外洋看大嵛山望老万山回澳门阅香山兵因题船额曰瀛舟
作者：阮元
朝代：清
体裁：五言律诗

茫茫沙角外，巡海一登台。潮向虎门落，舟从龙穴开。瀛帆乘夜月，火炮动晴雷。回楫澳门外，西夷迎节来。
登滕王阁
作者：阮元
朝代：清
体裁：七言律诗

千年诗序至今存，谁见当时棨戟尊。为有大文射牛斗，才教高阁老乾坤。栋云帘雨复飞卷，彭泽临川相吐吞。倚槛独思百城寄，寒江极目静无言。
登灵峰望五老灵芝诸峰
作者：阮元
朝代：清
体裁：古风

春阳已西颓，游者殊未倦。复谷窅以深，群峰闯然见。参差各离立，戌削尽成片。夐峰忽中空，直罅裂如线。淩厉出林表，蟠径将升甗。三休始及上，九折石犹旋。当门飞冷泉，入腹抗高殿。虚牝喧声聚，阴森和候变。奇观意已惊，灵迹情弥眷。颇知吾去后，定复来期羡。
登蓬莱阁
作者：阮元
朝代：清

下见沧溟上绛霄，城头一阁独超超。天能包括鲸波静，日有光华蜃气销。岛外帆移千里目，坐中人壮午时潮。曾游《山海东经》内，郦《注》江河总寂寥。
登西台
作者：阮元
朝代：清
体裁：七言律诗

每是登台必解颜，平畴远接碧鸡关。鹅黄鸭绿新秧地，眉翠鬟青过雨山。趁市船来渔舍外，近华楼在浦云间。耕耘已毕农归卧，喜得民閒官亦閒。
登西台
作者：阮元
朝代：清
体裁：古风

登台终日见昆华，恰好楼台住一家。玉岭西横皆是翠，彩云南现半成霞。千村绿稻真秋色，十里清滇是海涯。更比乐天州宅壮，惜无元九寄诗誇。以藜为拄杖，养得青藜出短墙，削成拄杖等身长。扶人石径去行药，拦鹤松亭来啄粮。早岁校书曾秘阁，老年饮酒未家乡。篱边更待葫芦落，挂向枝头学道装。
登西台看耕种
作者：阮元
朝代：清
体裁：五言律诗

平野浸清滇，环城百顷田。喜逢新雨后，刚是种秧前。横笛遥村犊，抽帆小港船。碧鸡山色绿，低与稻畦连。
登镇海县招宝山阅新造水师大舰
作者：阮元
朝代：清
体裁：七言律诗

怒涛如雪拥蛟门，百道楼船过虎蹲。旗鼓一新人气壮，风云四合炮光屯。句章郡县来相望，横海将军许细论。果使水犀腾浪去，不教海外有孙恩。
白居易祠联
作者：阮元
朝代：清
体裁：联

但是人家有遗爱；曾将诗句结风流。
白水河看瀑
作者：阮元
朝代：清
体裁：古风

有如此白水，未及上翠微。高溪泻鸣濑，湍激不可矶。如驱万鹅群，鹤鹤鼓翅飞。及其落深漈，百丈开晴霏。又如千疋帛，裂掷天孙机。境更夜郎远，奇僻与世违。太白所不到，自古唫者稀。诗人若相赏，不惜溅征衣。
百花洲春晴
作者：阮元
朝代：清
体裁：七言绝句

晓来浓雾满江城，缓缓春光湛湛晴。过午日酣风气暖，水烟山翠不胜情。
百花洲联
作者：阮元
朝代：清
体裁：联

枫叶荻花秋瑟瑟；闲云潭影日悠悠。
百花洲课士作得花字
作者：阮元
朝代：清
体裁：五言排律

城里瀛仙馆，湖东隐士家。山林腾啸咏，水木湛清华。孤屿亭亭立，圆波面面斜。楼台双有影，风月四无遮。地领千年胜，人栽百种花。众香深雨露，万色动云霞。过客多题壁，春行偶散衙。莫教芳树下，忘却课桑麻。
省城诗社之诗有刻本见猎心喜拟作二首红梅驿探梅十三元韵
作者：阮元
朝代：清
体裁：七言律诗

消息梅花又几番，半关驿路认开元。圣朝丹荔无飞骑，此地红林有旧根。十月早浓鋗岭色，一枝遥寄夕阳痕。九龄祭使曾停顿，无复鸮音萃墓门。
督署西堂木棉
作者：阮元
朝代：清
体裁：七言律诗

绛绡高向半天垂，十丈难攀最上枝。因在堂西宜夕照，若生岭北更多诗。清阴勿剪百年后，浓色常留三月时。有此红云能捧日，牡丹那得染胭脂。
石门潭
作者：阮元
朝代：清
体裁：五言律诗

荡阴双阁水，齐向石门东。浅濑平春浪，澄潭受远风。晚潮归海绿，落日满山红。回首三重岭，都藏云气中。
石鼓书院净绿阁联
作者：阮元
朝代：清
体裁：联

此真净绿唾不可；我实薄才歌奈何。
研背坡公笠屐像
作者：阮元
朝代：清
体裁：古风

苏公片石携，袖中有东海。研背勒眉山，英灵动真宰。我昔到蓬莱，天东望渤澥。一笠翻海光，知有坡公在。纵横一万里，上下七百载。此意远茫茫，碧环若为解。
磁州滏泉道中
作者：阮元
朝代：清
体裁：五言律诗

百里邯郸道，尘歊生暑风。今朝新雨里，一路乱泉中。鹭向稻田白，荷依柳陌红。江南好光景，此日忆相同。
祭马伏波将军庙毕放船下横州大乌滩
作者：阮元
朝代：清
体裁：古风

百里奔流抱山转，山麓矶头抗神殿。棉红榕绿江春深，溪涧香毛鼓钟荐。群舟敲钲齐下滩，架棹挟篙如待战。怪石如林堆水面，水与石争浪花溅。滩底埋山不可见，惟见沸腾乱涡㳬。滩师昂然坐船头，指点从容色不变。四时水石猜高低，总避石锋寻水线。橹枝一拨柁捩鸣，折出龙门激如箭。水强舟弱舟自摇，摇动篷窗作寒颤。津吏送我似目愁，我喜下濑飞桡便。滩遥石尽春江平，跃鲤犹惊掠波燕。
福儿汲得学士泉煮茗作诗因再题竹林茶隐图中
作者：阮元
朝代：清
体裁：古风

酒中有至乐，恨我绝不谙。近岁作茶隐，聊以当沈酣。禺山到咸海，已是珠江南。怕汲斜水斜，戒酌贪泉贪。忽闻学士泉，轻与云相涵。滴墨辨真伪，符调得一担。松柴与石䂪，煮试来吾男。茗投龙井叶，咀味清且甘。诸孙与杯勺，可抵饴弄含。七碗吃不得，赊饮可及三。先生非醉吟，隐几何醰醰。此时竹林下，蝶化罗浮蚕。
福儿随来端州住阅江楼数日呈诗文一卷题题其卷首
作者：阮元
朝代：清
体裁：古风

西楼行吟南楼坐，东楼晚饭北楼卧。一家终日住楼台，微之诗少香山和。犊儿随我弄笔来，我岂长公尔非过。漫将小集学斜川，喜得溪山助吟课。惜尔兄弟皆未来，纵有诗情远难作。试将此卷写与之，方职端州此楼大。题成推研笑沧浪，峡口羚羊挂云破。
秋园
作者：阮元
朝代：清
体裁：七言律诗

秋园策杖绕山行，更比春园气候清。到处閒花皆有色，许多幽鸟不知名。白梨红杮攀枝摘，甜菜香茶共灶烹。案牍判完还把卷，夕阳澹似老人情。
秋日任满还
作者：阮元
朝代：清
体裁：七言律诗

谁家有此好湖山，况是西风竹阁间。秋水正宽情共远，宾鸿初到客将还。汪伦潭上舟迎岸，辛渐楼头酒照颜。为问净慈古开士，再来我可不缘悭。
秋日同徐太守至龙洞遂游佛峪还至龙洞穿洞出小憩寿圣院拓元丰顺应侯碑
作者：阮元
朝代：清
体裁：七言律诗

锦屏岩下扣禅关，林汲泉头看水还。得路却随支遁马，迎人都是范宽山。碑阳带墨摹官敕，洞里然灯照佛颜。既欲狂游须尽兴，城中难得一朝閒。
秋日西湖泛舟
作者：阮元
朝代：清
体裁：七言绝句

三面青山倚夕阳，桂花天气半温凉。不须泊岸寻花去，湖上秋风镇日香。
秋柳
作者：阮元
朝代：清
体裁：七言律诗

卢龙塞内古渔阳，秋柳萧萧一万行。边马归来犹恋影，晓乌啼后渐飞霜。还思历下西风里，又过琅琊大路旁。况是淮南悲落叶，隋堤千树接雷塘。
秋桑·其一
作者：阮元
朝代：清
体裁：七言律诗

扁舟衣袖乍惊寒，下若桑林绿意残。初响天风知半落，未逢夜雪已先乾。楼前有日苍凉出，陌上无筝错杂弹。若使秋胡今驻马，黄金原向绢机看。
秋桑·其三
作者：阮元
朝代：清
体裁：七言律诗

底须三宿问他乡，谁向花前笑索郎。酿秫时光宜薄醉，调弦情绪动清商。但教天下轻绵暖，何惜林间坠叶凉。试种东坡三百尺，芟来终比暮春长。
秋桑·其二
作者：阮元
朝代：清
体裁：七言律诗

西河古社重徘徊，木叶应知庾子才。淇水秋期贫妇怨，晋廷九月饿人来。采菱纤手空成妒，舞柘轻要不共回。偏是吴侬感憔悴，十年墙下记亲栽。
秋桑·其四
作者：阮元
朝代：清
体裁：七言律诗

渔阳八月已空枝，还是吴兴霜露迟。飞鸟雨晴犹护羽，野蚕风定尚悬丝。远扬试伐深秋后，光景能收落照时。料有苕溪老桑苧，垂虹秋色满新诗。
秋祭东园斋居诗四十韵
作者：阮元
朝代：清
体裁：古风

我昔年四十，曾和白傅诗。白年六十六，有诗言其衰。七十欠四岁，我亦如其时。我昔知命年，目力先差池。今复十馀载，晶镜屡改移。发白虽少半，大半白其髭。今年耳所听，亦觉收声迟。我嫌人语低，聩聩将在兹。白公于是岁，二齿落有辞。我幸卅馀齿，全在无所隳。居粤八九载，湿气注四肢。诗云微且肿，脚气殊难医。入滇气凉爽，左足去其疵。右足尚有病，夏来加药治。近亦可半愈，兼以息身疲。园中有山台，藜杖閒可支。厩中有紫骝，游山偶一骑。仲秋多祭祀，斋宿今其期。东园好亭馆，杂树交秋枝。钟鸣鹤声静，清夜因自思。我无白公才，我比白公羸。今亦六十六，官重非分司。年齿与禄位，不图至于斯。老妻携季子，归守墓与祠。服官有二子，效力居京师。滇南宦最远，今惟仲子随。仲子文笔拙，经义微能窥。疏经成十卷，阅之颇解颐。赀郎任子间，所执或不卑。聚者固相慰，远者叹相离。健亦勿侈乐，衰亦毋心悲。君门隔万里，昔人常嗟咨。我君令臣喜，喜气盈须眉。春明门外路，岂是天之涯。惟念老态具，精力将难支。安可龙钟叟，颓然筹边陲。然不筹边陲，偷安又何为。为此斋居夕，自省复自疑。尚其式古训，亦且力威仪。大事在于祀，惟福养以之。
种园葵烹食之
作者：阮元
朝代：清
体裁：七言律诗

自种园葵烹鸭脚，几番剪摘更葱茏。智能卫足开三径，心本倾阳耐一冬。古鼎乍调春雨滑，雕戈閒刈绿烟浓。不因考古宁尝此，欲问黟山辨谷农。
种沙摩竹于西斋
作者：阮元
朝代：清
体裁：古风

沙摩大竹如玉碧，一夜雨雷抽一尺。猫头初破土花肥，箨龙顿碍风林窄。久看老节成拱把，那复高枝许扳摘。年来种竹瘦可憎，得此苍筤一当百。我昔小隐深篁中，道是人家非我宅。此斋忽挺十百竿，青士绿卿左右席。一碗淡黄茶正凉，五月轻红荔初擘。若教穑事报平安，聊可筠心近泉石。他年傥有山公来，定识林间曾阮籍。
种菜
作者：阮元
朝代：清
体裁：古风

秋果坠西风，秋花湿疏雨。小山苔草深，时有凉蛩语。呼童荷锄来，斸破半畦土。种菜能几朝，已见青茎吐。夕阳閒灌园，香味在老圃。桑阴石几间，妻孥共鸡黍。自起剪秋蔬，付与行煁煮。
秦小岘少司寇予告归田饯之于万柳堂即题其城西草堂图叠司寇和余万柳堂四律韵·其三
作者：阮元
朝代：清
体裁：五言律诗

城西连惠麓，画出草堂图。山看微云抹，园添一杖扶。林泉容老辈，书史便衰儒。踪迹更何许，扁舟淩太湖。
秦小岘少司寇予告归田饯之于万柳堂即题其城西草堂图叠司寇和余万柳堂四律韵·其二
作者：阮元
朝代：清
体裁：五言律诗

宫谕论文处，佳山昔咏歌。重来折残柳，归去制新荷。旧侣江湖少，遗编淮海多。元丰诗帖在，贞石待镌磨。
秦小岘少司寇予告归田饯之于万柳堂即题其城西草堂图叠司寇和余万柳堂四律韵·其四
作者：阮元
朝代：清
体裁：五言律诗

春雨江南足，轩前有杏花。遂庵新几榻，吟社旧人家。把卷清魂梦，临风揽鬓华。缄诗如寄阮，好待侑僧茶。
秦小岘观察招游西湖晚谒表忠观适钱裴山同年过访未值有诗见投报以一律
作者：阮元
朝代：清
体裁：七言律诗

天使浮云自往还，春晴喜借一舟閒。共舒中禁镫前目，来看西湖雨后山。吾辈冠裳烟水上，君家祠宇竹松间。好将千首新题句，都就诗人仔细删。
移竹
作者：阮元
朝代：清
体裁：七言律诗

南西门外竹檀栾，破晓移栽一百竿。到处轩窗皆洒落，我家门径本清寒。梦回凉雨疏疏听，坐对秋风细细看。独抱愁心向谁说，此君遮莫报平安。
立幅雪浪石屏再用坡公雪浪石七律韵并镌字曰琅嬛馆仿苏公雪浪斋孙知微画法
作者：阮元
朝代：清
体裁：七言律诗

画仿眉州复定州，宛然溅雪激奔流。摹成水法有蓝本，捲出浪花皆白头。石脉千年磨不灭，江波半幅剪来收。谁能挽得狂澜住，诗力苏斋抵万牛。
立春日恩赐福字来浙恭纪
作者：阮元
朝代：清
体裁：五言律诗

内殿近簪豪，东南秉节旄。两朝天藻丽，五福画堂高。力薄因恩重，心惭为宠褒。儒生乏经济，臣岂有微劳。
立秋日敬一堂晚坐
作者：阮元
朝代：清
体裁：七言绝句

天书烂漫悬中省，画戟清森绕节堂。暑雨已晴秋月转，紫薇花外桂花香。
端州北岩绿砚石歌
作者：阮元
朝代：清
体裁：古风

端溪北岩藏砚璞，苔满烟生暖如玉。何人剖玉出山来，更比端州江水绿。春波绿净唾不可，山石绿肥有云裹。清风吹落笔床边，还是沈沈云一朵。窗前蕉叶接梧桐，可怜颜色绝相同。李贺休歌踏天紫，南唐漫品细丝红。结邻稍远灵羊峡，墨池装入香檀匣。怕传新样出蛮溪，岂有荆公可为法。
竹兜词和陆九·其一
作者：阮元
朝代：清
体裁：七言绝句

越岭登山双竹君，平安日日我须闻。何人支起西窗坐，只隔斜阳不隔云。
竹兜词和陆九·其二
作者：阮元
朝代：清
体裁：七言绝句

著我天台雁荡间，青琅玕系碧连环。昨从惆怅溪头过，软似诗情稳似山。
粤西
作者：阮元
朝代：清
体裁：七言律诗

四千里路粤西还，祗过东边一半山。袭职土司小封建，射生岩峒古夷蛮。镇兵胫走铅为瓦，猺妇肩佣银作镮。富不甚饶贫不饿，乞儿少见路途间。
粤西平乐峡中
作者：阮元
朝代：清
体裁：古风

雨馀秋乍新，漓江濑鸣急。残云卧半山，松际一何湿。清猿弄飞泉，两岩夹水立。袭人山气凉，空翠入呼吸。
粤西舟次题周梦岩学使评梅山馆图
作者：阮元
朝代：清
体裁：七言律诗

山馆超然远俗尘，翰林且置画中身。要知疏野高閒趣，才是清华贵重人。花在故乡思快阁，图随官舫过昭津。林泉鼎鼐休誇说，尽把寒香咏好春。
紫薇花院后圃坐月坛
作者：阮元
朝代：清
体裁：七言律诗

卅丈花垣一丈坛，石栏啜茗晚盘桓。风知少女微时好，月向上□圆后看。竹柏两人影閒暇，星河万里指阑干。且休久恋金波色，清露之中边气寒。
红船门联
作者：阮元
朝代：清
体裁：联

扬子江头万里浪；滕王阁下一帆风。
红藜杖
作者：阮元
朝代：清
体裁：古风

老龙拔须电搜壁，南诏蛮藤如血赤。昌黎唫罢香山唫，万里云天隔梁益。我持节住六诏南，欲觅此藤无处觅。园中自有老藜根，斫取数枝握青碧。三年未免色模糊，半染苔痕半手泽。忽加丹漆华而坚，楖枥横担五六尺。太乙吹火红照人，不许珊瑚斗玉石。皤翁携此东园来，一笠圆棕双蜡屐。劲茎疏节轻于藤，皓鹤惊红避长策。而今那有异牟寻，颇可扶藜傲韩白。
纤代赈
作者：阮元
朝代：清
体裁：古风

鸿雁年年飞，所谋在江湖。閒民无聊赖，惯作牵船夫。粟米四百万，转运达帝都。南漕五千船，船与廿夫俱。牵夫十万辈，岁岁相挽输。南牵来瓜洲，北牵过长芦。负纤面扑地，蹴踏声齐呼。前船呼邪许，后船唱喁喁。当暑无笠盖，逢寒无裤襦。阴雨沐毛发，烈日炙肌肤。岸宿犯霜露，川涉陷泥涂。或为颁白首，或为鬑鬑须。兵吏促行程，执朴相逐驱。恋船如恋家，孰肯为逃逋。问伊何所乐，问伊何所图。一饭何所乐，一身何所图。所累惟此口，藉船相为糊。有时力衰尽，沟壑在路隅。年丰尚谋食，岁荒食更无。今年春夏旱，山东二麦枯。农民无收穫，握粟如珍珠。俯首掘草根，煮及荠与荼。仰首剥树皮，屑及柳与榆。鲁宋数万民，贸贸来川途。川途亦无麦，守死能须臾。饥民尔勿死，为我牵舳舻。一船加廿人，数万抵飞刍。加夫不得力，不惯相曳娄。不惯鸣欸乃，不惯合步趋。虽不合步趋，聊使相挽扶。才牵闸河船，便得饭数盂。腹饱心且安，人分势自孤。何尝说相赈，与赈实无殊。方今太平世，尔曹壮而愚。得食即帝恩，养此七尺躯。今年湖水浅，处处阻且迂。剥运耗既多，加夫费更需。一船有一军，军困复谁苏。岂不欲军苏，赋勿加越吴。东南农力困，安可再多逾。军农尚困乏，何况牵船徒。自古食为天，无食良可虞。所赖岂有他，一饭真区区。
结苏亭于木兰院竹南古银杏北
作者：阮元
朝代：清
体裁：古风

修竹围若屏，古树高如塔。木兰北院中，绿阴翕然合。孤亭一笠新，茶灶复绳榻。风栏终日閒，吾不如老衲。举以属坡公，相呼可相答。
绿叶
作者：阮元
朝代：清
体裁：古风

我家读书处，团云盖老屋。兹复来吴山，绕屋列嘉木。巳当众芳歇，万叶成一绿。北窗人意閒，琐碎摇晴旭。疏雨过南楼，蕉桐滴鸣玉。半年劳簿领，春笋积成束。赖此清荫浓，稍可障尘俗。隔帘影逾净，下阶凉更足。不知此何时，但见青梅熟。
绿树
作者：阮元
朝代：清
体裁：七言律诗

长安原是惯风尘，无奈风尘送尽春。一夜碧云催密雨，满城绿树接芳邻。开窗活翠能惊目，埽径新阴欲罩人。如此槐厅最清暇，门前遮莫响车轮。
绿阴课诂经精舍拟作
作者：阮元
朝代：清
体裁：七言律诗

几番春雨乱红披，重到园林一月迟。凉意转生亭午后，清光多在嫩晴时。轻寒轻暖人初静，如水如云鸟不知。待过黄梅好时节，新蝉嘶破影参差。
缀家书后
作者：阮元
朝代：清
体裁：七言律诗

寄知曾在岭南人，万里滇池也送春。两月晴多初望雨，终朝风起不生尘。饥蚊飞蚁全无迹，夹帽重棉未离身。爽垲已瘳双足疾，况于松鹤曰相亲。
置西汉定陶鼎于焦山媵之以诗
作者：阮元
朝代：清
体裁：古风

碧山一角浮春潮，中有周鼎开云歊。古文十行照江水，百家咏释穷秋毫。千年古篆变为隶，西汉款识多凿雕。我有汉鼎五十字，隃麋汧铸供定陶。斗斤兼记古权量，汾阴好畤同禋祧。济水东流帝陵起，臣莽掘厨金不销。斋中拭刷出古泽，鼎虽转徙犹坚牢。烟云过眼莫浪掷，送尔安隐栖松寥。卣钘觯爵共相饯，雁镫剪烛吟清宵。壬戌之秋木叶脱，海门风起江飞涛。蛟鼍踏浪避金景，苍然古意生单椒。此时此鼎入山去，江天宝气腾轻艘。海云堂中多古木，两鼎扃耳初相遭。周仪可补觐礼阙，汉事志传徵班曹。仓籀字破鬼夜哭，八分不似周王朝。一波一磔湛水石，同隐有似由与巢。胎禽仙去亦偶耳，华阳铭尚镌嶕峣。可知古人皆好事，以诗媵鼎各订交。他时得暇或相访，云帆一片横金焦。
署西木台将朽遂拆之迁于澹泉西南七丈许用七千土墼㬪为方台名之曰碧鸡台·其一
作者：阮元
朝代：清
体裁：七言律诗

草草荒园起一台，不劳民力不伤财。两层白纸糊虚牖，四壁黄坭叠大坯。寒重压檐飞雨雪，春深绕屋走云雷。纵横方丈寻诗地，那值文人苦费才。
署西木台将朽遂拆之迁于澹泉西南七丈许用七千土墼㬪为方台名之曰碧鸡台·其三
作者：阮元
朝代：清
体裁：七言律诗

水照青天似镜台，不因城市染尘埃。汪汪千顷涵清浊，采采中央咏溯洄。金马山前多佛树，黑龙潭上有唐梅。何如细读王褒传，缥碧光中节使来。
署西木台将朽遂拆之迁于澹泉西南七丈许用七千土墼㬪为方台名之曰碧鸡台·其二
作者：阮元
朝代：清
体裁：七言律诗

排闼谁何到此台，碧鸡山特送青来。两三峰向研池立，四十里将屏画开。疏雨晴时霞暂罨，夕阳沉后翠成堆。登临更比东台近，阮眼相看日几回。
署西木台将朽遂拆之迁于澹泉西南七丈许用七千土墼㬪为方台名之曰碧鸡台·其四
作者：阮元
朝代：清
体裁：七言律诗

半是公馀可上台，坐看耕种到星回。不言不动知风自，生魄生明记月哉。柔远惟思郑纯法，筹边休用赞皇才。袛今一片滇池水，唐宋何人得见来。
羊城镫市九青韵
作者：阮元
朝代：清
体裁：七言律诗

海鳌云凤巧珑玲，归德门前列彩屏。市火蛮賨馀物力，丰年羊穗复仙灵。月能彻夜春先满，人似探花马未停。见说瀛洲双客到，书窗更有万镫青。
羊流坫
作者：阮元
朝代：清
体裁：五言律诗

去岳尚百里，群山巳壮哉。白云出梁甫，青气隐徂徕。日暮吟何在，南州碑亦摧。古人尘辙外，几辈叱车来。
羚羊峡峡东即端溪研洞今有水不令开凿
作者：阮元
朝代：清
体裁：古风

五羊仙人来何处，必从此峡骑羊去。万羊化石埋紫云，石角无痕著岩树。端州研匠巧如神，水洞磨刀久迷路。诗砚皆无迹可寻，非仙那得知其故。
翡翠玉效乐天乐府
作者：阮元
朝代：清
体裁：古风

古有骠国乐，今有骠国玉。朝廷不宝之，此玉入流俗。色不尚白青，所贵惟在绿。炫以翡翠名，利欲共争逐。佳者比黄金，价更倍五六。滇关驼玉来，粗皮皆碌碌。贪绿在皮中，若可见其腹。或以千金享，或判卞和足。及剖乃异色，几于抱玉哭。或见绿一斑，丧斧少偿赎。若得绿一拳，即能润其屋。缅夷赖为利，断之彼穷辱。此货走东南，徇之意殊恧。贵贱有何常，好尚谁反覆。所宝若青红，绿璞成贱璞。
老蚌珠光研研石中有石纹圆晕数层莫知造物之理镌诗代铭
作者：阮元
朝代：清
体裁：古风

千年老蚌化为石，中有珠光晕圆白。南海方诸生古魄，弄霏更向淮南夕。太极圈成点周易，研中物理烦君格。
老鹤
作者：阮元
朝代：清
体裁：七言绝句

烂漫齐开红踯躅，树杪咿哑飞属玉。何如老鹤静无声，卓立苍苔看修竹。
肇庆七星岩下校武望石砚山
作者：阮元
朝代：清
体裁：古风

星岩何嵯峨，石室有仙殿。山南阅武场，阵马得平甸。岁寅节小雪，温暖犹持扇。出城风满旗，入埒草鸣箭。东南斧柯山，峡对羚羊转。明霞冠翠微，流露晁光晛。石气韫生辉，文彩相与绚。俨若几案列，砚山当吾面。直使古今笔，共此一巨砚。踏天工如神，篝火巧刓剸。星晕结三岩，水肪截万片。官求戒骚劳，民取任利便。新坑多觕燥，割卖竟殊贱。吾家旧紫云，知自兹岩镵。今日置船窗，似人返乡县。忠义老磨研，古人可想见。
腊八日园梅有开者
作者：阮元
朝代：清
体裁：七言绝句

雪后云阴意冷清，閒随双鹤绕园行。梅花有性真天放，得到开时便纵情。
腊前三日将出都与野云山人同宿万柳堂觉性开士方丈晓行赋别
作者：阮元
朝代：清
体裁：古风

承恩辞九陛，奉节恋天阊。几日肃驰骤，今夕聊徜徉。税车过萧寺，晚饭来柳堂。山人兴还逸，开士意亦长。是时近佛腊，永夜同僧房。空庭澹落月，古木含清霜。地炉石炭暖，纸窗律烛光。斋厨出寒蔬，禅榻薰篆香。境僻息群动，意深难坐忘。为言五载别，屡泛千里航。频年忧漕水，两度归雷塘。彼既虑寇近，此亦恐盗藏。滑台快击灭，砀山谨禦防。语长绪往复，事过犹慨慷。前春补柳处，近在冰池旁。春深野桃红，秋高篱菊黄。停云寄画卷，赋雪留诗囊。踪迹昔清远，须眉今老苍。短梦暂欹枕，晓钟已趣装。征途送遥目，离念萦中肠。
腊月十九日拜苏公祠
作者：阮元
朝代：清
体裁：七言律诗

西湖腊后待春还，寂寂祠堂竹石间。澹荡闲情如远水，峥嵘残岁似寒山。几枝柔橹摇清响，百树梅花破冷悭。记取坡公此生日，一年好景最相关。
腊月十四夜游宜园
作者：阮元
朝代：清
体裁：古风

残腊月将满，月下宜有梅。古梅三十树，冲寒香半开。梅边宜有鹤，双鹤立老苔。与梅夜相守，不觉清钟催。宜亭竹柏影，参差接东台。试问此园境，岂不宜我来。扶藜复行乐，独往无人陪。斯时思所宜，宜于漉新醅。雅欲学古人，对月引一杯。白堕不我醉，白鹤不我猜。梅花再百腊，我亦古人哉。
自丽水县放舟至永嘉县·其一
作者：阮元
朝代：清
体裁：七言律诗

桃花杨柳背通津，十里溪山捩舵频。面壁每惊无去路，望烟始识有居人。怒流不怕千回折，穷谷应迟半月春。若使客星逃更远，此间幽濑好垂纶。
自丽水县放舟至永嘉县·其三
作者：阮元
朝代：清
体裁：七言律诗

夜眠只合在深溪，月黑岩高望已迷。但见峰头争上下，偶因斗柄认东西。舟人寄碇先寻梦，山鬼惊灯或暗啼。且挂风帘护红烛，小瓶春色看棠梨。
自丽水县放舟至永嘉县·其二
作者：阮元
朝代：清
体裁：七言律诗

云径归樵忽有歌，数家小屋倚坡陀。砍松为圈思擒虎，凿领成田便种禾。岸下停舟妨乱石，磴前蹑屐挽修萝。不知如此荒寒趣，比似销金湖若何。
自丽水县放舟至永嘉县·其四
作者：阮元
朝代：清
体裁：七言律诗

东瓯国在海山边，十里江城万井烟。已见飓风倾蔀屋，谁平鲸浪驾楼船。三盘岛屿参差出，百粤帆樯杂遝连。岂似登州高阁上，碧环千里接辽天。
自乍浦彩旗门观海至秦驻山
作者：阮元
朝代：清
体裁：五言律诗

八月试新寒，苍茫海岸间。天风吹大水，落日满群山。潮汐防冲突，艨艟计往还。劳劳千里事，行路反成閒。
自新泰至泰安仆马巳惫而日始午更乘山舆登岱夜宿孔子庙晓观日出作
作者：阮元
朝代：清
体裁：古风

蒙山居鲁东，其高巳无量。孰知泰山麓，远在蒙顶上。蒙阴二百里，岳起地势仰。行行过徂徕，岩岩入高望。仲秋日当午，将登气先壮。险岭戒回马，悬崖记御帐。盘道多旋折，群峰无定向。飞泉涣其声，天风与之荡。绝壁松倒垂，雕鹗不及掠。何由湿苍翠，白云日相养。石磴十八重，直立无可傍。前踵接后顶，志敛畴敢放。及其登天门，万里詄荡荡。半点梁父烟，一线汶河涨。平野若沧海，众山起青浪。落日云霞昏，翻腾变千状。拂拭旧题名，暮拜孔子象。小梦日轮转，午夜天鸡唱。日观开扶桑，元气浴滉瀁。色铸黄金天，岳影摇清旷。阳乌宇跃出，晁采忽飞飏。双眸倏尔明，一啸划然鬯。气从平旦复，心与天机长。嗟此封禅基，土壤古不让。七十二代君，何年路始创。持此问古人，夷吾亦惆怅。
自梧州溯漓江经龙门剑窖之险
作者：阮元
朝代：清
体裁：古风

桂林山南众水聚，聚水成川必流去。穿溪破峡抉石开，百折千回自成路。此路惟许清漓通，谁使连舟向滩溯。天寒水落石更出，直下龙门如瀑布。水底森然剑戟多，石与水争激生怒。来船不戒偶一触，立见欹沈亦何遽。逆行虽难尚少虞，顺水飞流每多误。去年鼓棹险不知，今日重来人始惧。我家珠湖烟水平，小艇忘机落鸥鹭。过滩人倦梦初来，梦到陂亭狎鸥处。
自湖南零陵入广西全州避雨宿湘山寺次日晓发
作者：阮元
朝代：清
体裁：七言律诗

湘源山下借僧庐，翠嶂清流古画图。夜雨潇潇听斑竹，晓云梦梦望苍梧。初冬黄叶犹依树，百里青松尽引途。怪底古人游兴好，骖鸾飞过洞庭湖。
自禹登山白云峰东三里至佛峪
作者：阮元
朝代：清
体裁：古风

兹山何岧峣，神禹之所登。东行入虚谷，泉石媚清澄。侧径临深溪，马足犹兢兢。午嶂屯春阳，阴厓积素冰。石无附土树，壁有缘隙藤。云护岩上佛，泉养厨中僧。何当看秋瀑，濩落山三层。巨流曳绅带，细溜垂纼绳。灵台出其上，众势归冯凌。我情亦遐举，振翮随花鹰。
自阳朔溯桂林再题阳朔奇峰图卷
作者：阮元
朝代：清
体裁：七言律诗

九曲滩如折坂登，漓江山势又崚嶒。夜来塔造万千级，西去城增十二层。员峤方壶随地起，侧峰横岭向空淩。荆关董巨多名笔，如此离奇彼未曾。
自题珠湖射鸭图小象
作者：阮元
朝代：清
体裁：古风

射鸭复射鸭，鸭向菰芦飞。菰芦何苍苍，秋树何依依。扁舟泛珠湖，西风吹我衣。湖波清且远，日暮澹忘归。昔日俗情少，今时尘迹违。但读孟郊诗，竹弓无是非。
舟中望庐山
作者：阮元
朝代：清
体裁：五言律诗

残夜沧江雪，匡庐顶上明。晓来青嶂外，疑是白云生。全弃虎溪迹，多涵鹿洞情。此中吾道在，难与浅人评。
舟过小孤山
作者：阮元
朝代：清
体裁：七言律诗

淼淼浔阳九派流，波心清湛一峰秋。独撑江汉成孤注，远压金焦在下游。活翠岩边霜叶树，淡红山顶夕阳楼。乘风破浪寻常事，但惜仙矶未泊舟。
舟过广西陡河谒分水神庙
作者：阮元
朝代：清
体裁：古风

峨峨海阳山，一源分两溜。南与南海通，北与湘湖凑。陡河三十六，设闸不使漏。我来欲溯之，涸逢庚伏后。安能陆荡舟，来朝马将走。俄看风转帆，油然云出岫。凉雨漫天来，入夜远且透。涨发大榕江，津吏启河窦。压水舟尺许，水今二尺厚。若到天平间，势易转河右。山灵更示奇，巧待入陡候。乌云天际垂，复令秋雨逗。又闻四月早，祷雨得神救。古祠林樾清，平野稻花秀。我今逾岭脊，顺流行更骤。回首谢山灵，岂非得显佑。
节楼前木芙蓉
作者：阮元
朝代：清
体裁：七言律诗

楼前几树木芙蓉，看到初冬更觉红。海暖竟无霜可拒，堂高本有日常烘。千枝次第开相亚，三色参差变不同。最是晚晴廊下坐，一家人在此花中。
芭蕉
作者：阮元
朝代：清
体裁：七言律诗

闲心寥落依草木，手种芭蕉数叶长。读画略同抽卷轴，煮茶聊与斗旗枪。帘栊微隔绿逾净，风雨不来心亦凉。何况昨宵听浙沥，小窗藤枕复匡床。
苏堤春晓
作者：阮元
朝代：清
体裁：七言绝句

北高峰上月轮斜，十里湖光共一涯。破晓春天青白色，东风吹冷碧桃花。
苏轼祠联
作者：阮元
朝代：清
体裁：联

欲共水仙荐秋菊；长留学士住西湖。
英德道中
作者：阮元
朝代：清
体裁：七言律诗

残暑难消白露中，蒲帆犹自趁南风。孤城古塔三叉水，远雨斜阳半截虹。生翠石看群玉染，泥金霞爱暮天烘。篷窗尽日閒如此，翻可行程著静功。
荅陆九
作者：阮元
朝代：清
体裁：古风

太华一朵云，飞过嵩山来。从风落我手，尺素飘然开。故人苦久别，新诗为我裁。缠绵积幽思，慷慨生馀哀。江东有二陆，可敌机云才。忆昔相与游，仙气淩天台。关中壮川岳，健笔增奇恢。我今复南行，往事诚悲哉。寄言远游客，何日驱车回。
荆州怀古
作者：阮元
朝代：清
体裁：七言律诗

纪南山外古荆州，一片江城渺渺愁。春夜梅花沙市月，西风荷叶渚宫秋。萧梁书尽名犹在，巫峡云来梦可留。岂有才人不惆怅，未应王粲独登楼。
荆州渡江
作者：阮元
朝代：清
体裁：七言绝句

远帆一片指荆州，雁阵斜飞过我舟。身在江天浑不觉，怕人寻句正登楼。
荆襄杂诗九首 其一 羊杜祠
作者：阮元
朝代：清
体裁：古风

羊杜督军事，被服皆雅儒。襄汉据上游，用此终吞吴。汉石有娄寿，晋碑何遽无。
荆襄杂诗九首 其七 古郢都
作者：阮元
朝代：清
体裁：古风

横江犹未极，叹息此郢中。章华在何许，禾黍空故宫。惟有屈宋辞，万古流春风。
荆襄杂诗九首 其三 襄阳城
作者：阮元
朝代：清
体裁：古风

汉水以为池，荡荡本天堑。何以三千年，屡见攻与陷。守取在人谋，慎哉以古鉴。
荆襄杂诗九首 其九 赤壁
作者：阮元
朝代：清
体裁：古风

千古大江流，想见周郎火。草草下江陵，匆匆让江左。纵使不东风，二桥亦岂锁。
荆襄杂诗九首 其二 鹿门山
作者：阮元
朝代：清
体裁：古风

隔水鹿门山，沙涨渔梁渡。渺渺沧浪间，隐君从此去。远岫多松云，郁积幽人趣。
荆襄杂诗九首 其五 武当宫观
作者：阮元
朝代：清
体裁：古风

㠁碑五百载，楼观犹堂堂。老桂缀青子，春松生古香。羽士无反侧，任尔耕武当。
荆襄杂诗九首 其八 荆门蒙泉
作者：阮元
朝代：清
体裁：古风

纷纷春月白，沉沉夜山青。鸣泉出石窦，清渠抱幽亭。何必登高台，始讲蒙卦经。
荆襄杂诗九首 其六 郧中山
作者：阮元
朝代：清
体裁：古风

郧竹万叠山，民在山深处。贼平民彻砦，更造新屋住。垦山复种田，春深麦遮路。
荆襄杂诗九首 其四 大堤
作者：阮元
朝代：清
体裁：古风

春风吹汉水，日落岘山西。我自城东来，青旗绕大堤。萧然何所有，芳草空萋萋。
莱州蜉蝣岛
作者：阮元
朝代：清

山根走入海，出海更成山。一碧揩铜镜，孤青拥钿鬟。潮生春蛰起，月黑夜珠还。谁复能齐物，蜉蝣天地间。
莱州试院晓寒
作者：阮元
朝代：清
体裁：七言律诗

渤澥阳和尚未回，晓闻昕鼓发轻雷。山风入院旆初动，潮气满城关未开。昨夜清樽思北海，何人博议似东莱。此时颇让江南客，官阁春深落古梅。
落日放船好
作者：阮元
朝代：清
体裁：五言律诗

落日放船好，彭湖百里宽。山如螺子黛，浸入水晶盘。綄羽不须问，篷窗撤尽看。还当就明月，凉洗浪漫漫。
葛林禅院联
作者：阮元
朝代：清
体裁：联

月似丹光出高岭；鹤因梅树住前山。
蒋蒋村学博请书厉樊榭徵君墓碑且与里中诸君子共置祭田报官立案归西溪交芦庵管理诗以纪事
作者：阮元
朝代：清
体裁：七言律诗

刘樊窗榭说明州，遗蜕西溪土一邱。多分神仙无子在，但凭天地有诗留。他年碑碣碧苔古，此日墓田香稻秋。记取法华山下路，词人长与护松楸。
蕉林骤雨
作者：阮元
朝代：清
体裁：古风

黑云阁日来蓬蓬，芭蕉窗下生微风。忽翻白雨破幽独，万点秋声战寒绿。此声入耳心亦凉，动摇眼底回清光。何处骄阳火伞热，何处大道风尘黄。跳珠溅玉骤复缓，帘波不动清阴满。半晌疏斋巳坐忘，案头茶冷青瓷碗。
薄暮重过石梁
作者：阮元
朝代：清
体裁：七言绝句

独倚长松自咏诗，昙花亭下白虹垂。飞流纵向人间去，莫忘石梁清激时。
藤鼓
作者：阮元
朝代：清
体裁：古风

武仙历千载，乃产此巨藤。峡夹右江水，一藤横可縆。昼沈夜浮渡，妖由乱人兴。谁其断藤者，桓桓韩中丞。断藤复段截，造鼓示创惩。中空冒以革，围量丈五绳。衅以老猺血，十里闻鼟鼟。皋陶不用木，坐令鼛弗胜。阳明来驻节，应叹见未曾。军门复东徙，与民不犯凌。峡中无伏莽，野烧宵如镫。土民耕古寨，有产亦可恒。裹盬与卖桂，此外非所能。东归过旧府，复访此鼓徵。大昕郡楼上，诸将同来登。治平声更和，渊渊江水澄。
虎邱后山小憩
作者：阮元
朝代：清
体裁：五言律诗

虎邱开北户，平野意苍然。远水千村稻，斜阳万树蝉。风回残暑外，人在暮山前。三度来游憩，流光巳八年。
蜀葵花
作者：阮元
朝代：清
体裁：七言律诗

蜀葵春早是滇池，夹路当阶复满篱。五色各争高一丈，万花分与占千枝。牡丹极艳何曾久，秋菊能黄又惜迟。惟此向阳开不断，芳菲接到雪梅时。
行赈湖州示官士
作者：阮元
朝代：清
体裁：古风

天下有好官，绝无好胥吏。政入胥吏手，必作害民事。士与民同心，多有爱民意。分以赈民事，庶不谋其利。吴兴水灾后，饘粥良不易。日聚数万人，煮糜以为食。士之任事者，致力不忍避。与官共手足，民乃受所赐。澹台不由径，公事本当至。开户独善者，亦勿强相致。
行过迁江古之瘴乡今虽瘴少然气候殊不齐
作者：阮元
朝代：清
体裁：六言诗

非雾非烟山气，半晴半雨云光。风势或凝或散，天时乍暖乍凉。行过沙路石路，间有草香药香。莫少莫多茶饭，勿单勿厚衣裳。
西南风阻留住采石矶太白楼·其一
作者：阮元
朝代：清
体裁：七言绝句

南风连日阻江船，太白楼边水接天。且借诗仙楼槛下，横铺一榻纳凉眠。
西南风阻留住采石矶太白楼·其三
作者：阮元
朝代：清
体裁：七言绝句

楼前夜夜月轮新，不见扁舟捉月人。若把古人较今月，谪仙应是月前身。
西南风阻留住采石矶太白楼·其二
作者：阮元
朝代：清
体裁：七言绝句

谢宅青山近可攀，朝朝岚翠入楼间。飘然诗思生花笔，一朵莲花青敌山。
西南风阻留住采石矶太白楼·其四
作者：阮元
朝代：清
体裁：七言绝句

东风偶转晚凉生，急挂长帆趁月明。月下看山青更好，可能不忆谢宣城。
西南风阻留住采石矶太白楼陟险有悚志探奇多旷情松篁易成响况以风雨声杂花满四山红白垂繁英上有千仞峰苍翠流馀清下有百道泉乱石交喧鸣其中亘白云与我相纵横·其一
作者：阮元
朝代：清
体裁：古风

岭上多桃花，花落初生叶。芳草何芊眠，染湿绿蝴蝶。不知凌绝险，转觉閒易蹑。迷漫十步外，白云飞帖帖。浮岚青数痕，中有峰千叠。若令廓清霁，飞鸟去犹慑。
西台
作者：阮元
朝代：清
体裁：古风

吾游惜未登太华，却到华阳碧鸡下。碧鸡山接太华山，西岳崚嶒名可借。城里深居隔山色，可使高梯木成架。金碧岑楼再构难，架木省工更廉价。问名终是四方台，无瓦非楼亦非榭。滇池六月常棉衣，爽气朝来不知夏。登台万丈列苍岩，远见层坡近平坝。琳宫樵径皆分明，华浦青青绕禾稼。吾衰尚可屡登陟，不觉栏桄怯腰胯。把酒閒邀宾客欢，攀花莫使儿童怕。柱颊刚逢报早秋，闻钟竟可连清夜。黑水梁州云外流，倒挽银河半天泻。甲兵洗净殪天狼，弧矢星明向西射。
西宅后有紫薇二株葺其后屋题曰紫薇花院
作者：阮元
朝代：清
体裁：七言律诗

西堂后屋似閒衙，收拾荒园可住家。山顶平横青玉案，檐牙齐列紫薇花。千枝琼树看成碧，一片卿云半是霞。须与民间共疴痒，莫将官样负清华。
西斋待月
作者：阮元
朝代：清
体裁：五言律诗

南海月尤近，虚斋先得明。花香才淡沲，树影忽从横。小径三回折，閒阶一丈平。此时聊自憩，凉意在桃笙。
西斋有欹廊将倾彻而新之且安茶灶
作者：阮元
朝代：清
体裁：七言律诗

支起欹廊得五楹，破廧修好著茶铛。却从朴略粗疏处，聊寄消遥澹定情。柳径不因邀客步，菊田还为种花耕。依稀耆旧乡祠外，枨触秋怀是弟兄。
西斋督署西南隅有老屋五楹时虞其倾然稍支之择其中二间埽除之尚可坐也于是名之曰西斋斋之北植四柳树又墙北墙东皆有老榕横荫数丈百馀年物也斋南地广七丈轮八丈右有二楮树相倚而生而交相让所谓让木者非欤让木南筑砖台高三尺方丈许花晨月夕颇可坐台南一亩地尽种菊台之东南又筑一台高二尺方二丈此台与树远无翳更得月矣旧墙相围不加粉饰自有萝薜缠之墙之内以竹为篱使露葵扁豆牵牛子施之台东北之隙地多紫薇桂荔槿蕉之属斋西廊外又有地二亩许结一小亭亭南有小井周植弱柳十数株柳下皆为田以种杂蔬早韭晚菘紫茄赤苋之属颇供剪摘偶于暇时过此课花看月煮茶烹蔬颇清静矣惟不能酒耳
作者：阮元
朝代：清
体裁：古风

古人洛园诗，花竹秀而野。惟野乃有情，繁丽胡为者。西斋本老屋，支拄此颓厦。薜荔上缘墙，榕楮低遮瓦。垦治数亩田，所妙在聊且。端溪七研山，名向星岩假。蔬学老圃锄，篱似村农社。色宜秋菊淡，香可茉莉冶。公馀看灌园，井汲畦水泻。行厨有真味，采摘供菜把。我本不能酒，一饭却杯斝。我不解丝竹，花木亦陶写。埽径暑气清，门静设行马。石壸注甘泉，新茶注苦槚。观槿朝曰升，折葵夕露下。晚来待明月，镫烛凉欲灺。虽非杜曲閒，差比平泉雅。乐志讵在多，安寄足潇洒。
西斋茶廊坐雨
作者：阮元
朝代：清
体裁：七言律诗

西斋静似野人家，小坐常宜散晚衙。廊接五楹排杂树，窗开两面见秋花。风须飒飒凉才透，雨纵潇潇听不哗。好使樵青烧石䂪，嫩黄閒试六安茶。
西溪护生庵联
作者：阮元
朝代：清
体裁：联

须知天地常生育；总要人家善护持。
西行阅兵憩云南县青华洞
作者：阮元
朝代：清
体裁：七言律诗

青华古洞最清华，水木分明又一涯。湖墅群飞朱顶鹤，邮亭浓发白崖花。纵来游客难寻穴，可有诗人此住家。但使琴堂非俗吏，必耽元狩旧云霞。
西院平台落成
作者：阮元
朝代：清
体裁：七言律诗

平台石磴路三盘，到此方知眼界宽。百尺梧桐扶碧柱，四围云岫倚红栏。隔江风雨连潮听，入夜星河带月看。本欲乘风便归去，琼楼高处况无寒。
观青田石门洞天瀑布夜宿洞口
作者：阮元
朝代：清
体裁：古风

午发栝州外，夕歇石门阴。春流出双阙，暮色隐高岑。孤峰新绿聚，危彴杂花沉。路转境屡变，岩回情愈深。飞流冒天半，喷瀑压平林。时有回风来，激此奔泉音。凉声乍洒淅，素影何萧森。冰丝暗扑面，珠尘湿沾襟。仙都自清閟，过客屡幽寻。讵可涤尘鞅，聊将清道心。秉烛出洞口，舣舟眠水浔。梦残山月晓，松顶鸣胎禽。
觉生寺观永乐大铜钟
作者：阮元
朝代：清

永乐洪钟阅古今，虹梁鳌柱屋沈沈。销兵秦政成余习，忏佛萧梁本疚心。一棒难超无量劫，万钧岂跃不祥金。华严轮转熙朝后，始听蒲牢自在音。
觉生寺观永乐大铜钟
作者：阮元
朝代：清
体裁：七言律诗

永乐洪钟阅古今，虹梁鳌柱屋沈沈。销兵秦政成馀习，忏佛萧梁本疚心。一棒难超无量劫，万钧岂跃不祥金。华严轮转熙朝后，始听蒲牢自在音。
试院煎茶用苏公诗韵
作者：阮元
朝代：清
体裁：古风

我闻玉川七碗两腋清风生，又闻昌黎石鼎蚓窍苍蝇鸣。未若风檐索句万人渴，湖水煮茶千石轻。封院铜鱼一十二，閒学古人品茶意。古人之茶碾饼煎，今茶点叶但煮泉。坡公蒙顶一团自誇蜀，不闻龙井一旗绿如玉。得茶解渴胜解饥，我与诗士同扬眉。开帘放试大快意，况有笔床茶灶常相随。今年门生主试半天下，岂似坡公懊恼熙宁新法时。
试雁荡山茶
作者：阮元
朝代：清
体裁：七言律诗

嫩晴时候焙茶天，细展青旗浸沸泉。十里午风添暖渴，一瓯春色斗清圆。最宜蔬笋香厨后，况是松篁翠石前。寄语当年汤玉茗，我来也愿种茶田。
读吴谷人前辈有正味斋续集即用见寄原韵和寄
作者：阮元
朝代：清
体裁：七言律诗

七年浙海障横流，常向先生借笔筹。相邸词垣思早岁，选楼讲院忆今秋。寿高雅喜诗逾健，政拙还惊句未酬。此夜雨窗秋烛底，新编如与话绸缪。
读长离阁诗漫题卷末
作者：阮元
朝代：清
体裁：古风

青镫凉凉夜如水，魂艳心香动残纸。病意多从别后添，吟怀已在生前死。琉璃砚匣彩云天，好事人间那得坚。玉台空有伤神句，镜里宫花破不圆。
谢蕴山前辈自南康迁居南昌别业有池翁覃溪先生名之曰苏潭先是覃溪先生视学江西曾名南康苏步坊之井曰苏潭故蕴山前辈即以自号且绘苏潭图属题·其一
作者：阮元
朝代：清
体裁：七言律诗

先生清望似苏公，小住南昌别业中。自有谢墩任人夺，却将苏步与师同。百弓小圃堪盘鹤，半�方塘好印鸿。为乞新诗压图画，瓣香先寄北平翁。
谢蕴山前辈自南康迁居南昌别业有池翁覃溪先生名之曰苏潭先是覃溪先生视学江西曾名南康苏步坊之井曰苏潭故蕴山前辈即以自号且绘苏潭图属题·其二
作者：阮元
朝代：清
体裁：七言律诗

苏斋久巳入诗谈，更与西江水共参。学士坊边新改井，先生溪上旧师覃。论交白发清同照，若雨苍生味定甘。五百馀年书卷尾，恐将终号谢公潭。
贞观晋祠铭
作者：阮元
朝代：清
体裁：七言律诗

旧拓唐铭一丈碑，碑阴今是刻名时。六朝隶楷翻贞观，十道山河起晋祠。雅爱羲之亲作传，感恩虞叔独题辞。瀛洲学士谁能此，使我摩挲叹色丝。
贞观金涂造象阿弥陀铜碑歌集翁覃溪先生斋中作
作者：阮元
朝代：清
体裁：古风

苏斋匝坐将哦诗，袖中我出金涂碑。碑高四寸寸之六，黄金涂满光陆离。阿弥陀碑四字额，左右盘以双翠螭。其文六行行十许，骈丽犹是初唐辞。一躯佛象共愿造，丹青金玉矜瑰奇。慈风慧日振法界，却从胜范观良规。造者赵婆长孙辈，其人泯灭知是谁。贞观纪年廿有一，正是四海安平时。此乃唐初正书体，出于北魏周齐隋。北朝造像百千计，今多石刻留山陂。刁遵高湛各铭碣，分明隋末欧褚师。江左韩陵石颇少，中原楷法兹其遗。奏刀刻铜力恢展，字小如黍微如丝。蝇头蝉翅剧难拓，金枝细书廑见斯。苏斋老人惊叹赏，碑者卑也此最卑。予曰钜细各不朽，大碑屡见唐人为。君不见贞观是年铭晋祠，文皇御笔书淋漓。又不见三龛造象阙在伊，登善大书摩勒之。
贵州省城水南新构小阁正对溪山余名之曰翠微阁并书扁
作者：阮元
朝代：清
体裁：七言律诗

水南小阁题名后，一段林峦未可忘。黄叶多时有霜气，翠微空处即秋光。眼前画意任舒卷，溪上诗情谁短长。莫怪阑干人倚久，勾留清景是斜阳。
贺但明伦寿联
作者：阮元
朝代：清
体裁：联

菊花潭里人同寿；扬子江头海不波。
贺刘墉母90寿联
作者：阮元
朝代：清
体裁：联

帝祝期颐，卿士祝期颐，合三朝之门下，亦共祝期颐，海内九旬真寿母；夫为宰相，哲嗣为宰相，总百官之文孙，又将为宰相，江南八座太夫人。
贺王以衔母八秩寿联
作者：阮元
朝代：清
体裁：联

多子两魁天下士；大年三历太平朝。
贺翁覃溪先生重赴甲戌科恩荣宴
作者：阮元
朝代：清
体裁：七言律诗

弱冠科名花甲周，新恩重得会瀛洲。三春补赴琼林宴，万卷真传石墨楼。锡爵自甘迟二载，著书人好共千秋。先生学与精神合，试看江河万古流。
赋得中秋上□月
作者：阮元
朝代：清
体裁：五言排律

酉月平秋色，生明月正中。二三分渐满，八九夜当空。桂魄犹藏半，银河恰在东。房心刚掩映，箕斗欲朦胧。纵未全开镜，真如巳挂弓。王□边门角，银箭漏敲铜。珠海宵潮减，羊城瑞采融。寿星甫极近，祝嘏万方同。
赋得喜雨课儿拟作
作者：阮元
朝代：清
体裁：五言排律

得雨如何喜，民心造物知。疾雷消亢气，雌霓展愁眉。慰切诚求后，情酬仰望时。欣欣方被泽，勃勃已忘饥。治粤忧归我，名亭力在谁。还因天子德，优渥遍蛮夷。
赋得雷乃发声
作者：阮元
朝代：清
体裁：五言排律

风雨正漫漫，鸣雷起夜阑。一声宣地气，百里破春寒。震在刚柔始，屯如发泄难。天门开郁律，车毂转盘桓。紫电初回掣，青云巳直干。伸舒闻雉雊，动荡启龙蟠。暖透山田麦，狂消浙海澜。况逢宸翰洒，泽被士民宽。
赐貂裘恭纪
作者：阮元
朝代：清
体裁：五言律诗

垂问衣貂未，颁裘到从官。恩真同顾复，臣本最清寒。著雪趋金殿，含香下玉栏。归来面慈父，持共采衣看。
赠何春渚
作者：阮元
朝代：清
体裁：七言绝句

清声无柰左雄知，老恋林泉未肯离。若论不求闻达好，此人曾赋却徵诗。
赠何梦华
作者：阮元
朝代：清
体裁：七言绝句

却因风木常多病，不为清狂始咏诗。一种闲情谁解得，夕阳林外读残碑。
赠包敬堂联
作者：阮元
朝代：清
体裁：联

吴兴山水，古来清远；包咸论语，今尚流传。
赠吴鉴人
作者：阮元
朝代：清
体裁：七言绝句

秦家五字剧纵横，曾出偏师陷长卿。寄语苏州漫相许，语儿还有小长城。
赠周朴斋
作者：阮元
朝代：清
体裁：七言绝句

中法原居西法先，何人能测九重天。谁知处士巾山下，独闭空斋画大圜。
赠孙女联
作者：阮元
朝代：清
体裁：联

古琴百衲弹清散；名帖双钩拓硬黄。
赠朱朗斋
作者：阮元
朝代：清
体裁：七言绝句

雨后清溪绕屋流，藤床著膝看鱼游。先生竟似陶贞白，万卷图书不下楼。
赠朱青湖
作者：阮元
朝代：清
体裁：七言绝句

白发吟诗独闭关，著书常被八人删。龙泓未见山人癖，别起书堂又抱山。
赠李西岩总镇
作者：阮元
朝代：清
体裁：七言律诗

儒将威名定不虚，风涛千里镇储胥。海天飞炮亲檛鼓，夜月扬帆坐读书。造得戈船浮木柹，筑成京观掣鲸鱼。封侯自有黄金印，射石将军恐未如。
赠李长庚联
作者：阮元
朝代：清
体裁：联

海天飞炮亲挝鼓；夜月扬帆坐读书。
赠梁章钜联
作者：阮元
朝代：清
体裁：联

江乡仁惠传荒政；岭表恩威播外夷。
赠梁章钜联
作者：阮元
朝代：清
体裁：联

难进易退，易事难悦；先劳后禄，后乐先忧。
赠汪远孙联
作者：阮元
朝代：清
体裁：联

异书远购吾妻镜；好古常携己子彝。
赠盐商包怡庄联
作者：阮元
朝代：清
体裁：联

古籍待刊三十载；旧闻新见一千年。
赠端木子彝
作者：阮元
朝代：清
体裁：七言绝句

谁是齐梁作赋才，定香亭上碧莲开。栝州酒监秦淮海，招得青田白鹤来。
赠罗士琳联
作者：阮元
朝代：清
体裁：联

推步大圜，立元以四；理董小篆，建一为端。
赠陈若霖联
作者：阮元
朝代：清
体裁：联

皋陶谟具九德；濂洛学传八闽。
赠魏成宪出守扬州联
作者：阮元
朝代：清
体裁：联

两袖清风廉太守；二分明月古扬州。
赠鲍以文
作者：阮元
朝代：清
体裁：七言绝句

清名即是长年诀，当世应无未见书。何处见君常觅句，小阑干外夕阳疏。
赵忠毅公铁如意歌·成亲王教作
作者：阮元
朝代：清
体裁：古风

赵公老死不如意，公如如意国不坠。逆珰铸错满六州，三尺寒镠天所弃。公引正士盈朝廷，在地为岳天为星。小人倒窃君子柄，二十六字空锼铭。我读此铭重太息，银篆销磨铁花蚀。指挥曾见三君来，抨击能教四凶踣。呜呼此器钩无鐖，廉而不刿古所稀。天鉴搜罗出呈秀，搢绅点窜归广微。呜呼此器以歌舞，中外忻忻望政府。清流终勒东林碑，戍骨几埋代州土。呜呼此器以弗折，百鍊精刚正臣节。一握难收妇竖权，六人甘死锒珰铁。公铭天启甲子年，是年十月公南迁。五更一星对残月，石砚与此同清坚。天不佑明使公贬，公贬乃将纵大奄。摩挲金气动星文，太白归天夜睒睒。
辛未初秋移寓阜成门内上冈新居有小园树石之趣题壁四首·其一
作者：阮元
朝代：清
体裁：七言律诗

莫遣乡心忆选楼，城西僦屋似邗沟。老槐引入三桥路，杂树围成一院秋。小有峰峦同石屋，无多窗槛拟瀛舟。此间风月真清暇，竟日能来几度游。
辛未初秋移寓阜成门内上冈新居有小园树石之趣题壁四首·其三
作者：阮元
朝代：清
体裁：七言律诗

小园赋漫比壶公，乳鹊藏狸处处同。桑翳双亭清夏气，椒香一阁散秋风。浇花井水朝分研，埽叶琴床暮拓弓。虽是赁居非庑下，未因椎髻愧梁鸿。